ކޮންޓޭ 8000 ޕައުންޑްއިން ޖޫރިމަނާކޮށްފި\nހަތަރުވަނަ އޮފިޝަލާއި ކޮންޓޭ ޒުވާބުކުރީ ސްވަންސީގެ ކުޅުންތެރިން ވަގުތު ބޭކާރު ކުރަމުން ދިޔުމާއި ވިދިގެން\n7 ޑިސެންބަރ 2017 | ބުރާސްފަތި 21:56\nއެންޓޯނިއޯ ކޮންޓޭ - ރެފްރީއާއި ޒުވާބުކުރުމާއި ގުޅިގެން އޭނާ ވަނީ ޖޫރިމަނާކޮށްފައި\nޗެލްސީގެ ކޯޗު އެންޓޯނިއޯ ކޮންޓޭ 8000 (އަށް ހާސް) ޕައުންޑްއިން ޖޫރިމަނާ ކޮށްފިއެވެ.\nއިނގިރޭސިވިލާތުގެ ފުޓްބޯޅަ އެސޯސިއޭޝަނުން ކޮންޓޭއާއި ދެކޮޅަށް ފިޔަވަޅު އަޅާފައިވަނީ މިދިޔަ ހަފްތާގެ ހޮނިހިރު ދުވަހު 1-0 ގެ ނަތީޖާއިން ޗެލްސީ މޮޅުވި މެޗުގައި ހަތަރުވަނަ އޮފިޝަލާއި ޒުވާބު ކުރުމުގެ ސަބަބުންނެވެ.\nހަތަރުވަނަ އޮފިޝަލާއި ކޮންޓޭ ޒުވާބުކުރީ ސްވަންސީގެ ކުޅުންތެރިން ވަގުތު ބޭކާރު ކުރަމުން ދިޔުމާއި ވިދިގެންނެވެ. އެންޓޯނިއޯ ރުޑިގާގެ ގޯލުން ޗެލްސީއަށް ތިން ޕޮއިންޓް ލިބުނު މި މެޗު ނިންމާލުމަށް ފަހު ކޮންޓޭވަނީ ރެފްރީގެ ކިބައިން މައާފަށް އެދިފައެވެ.\nނޫސްވެރިންގެ ބައްދަލުވުމެއްގައި ވާހަކަ ދައްކަމުން ކޮންޓޭ ބުނީ އެ މެޗު ނިންމާލުމަށްފަހު ބުނި ފަދައިން ރެފްރީގެ ނިންމުމަށް އިހުތިރާމު ކުރުމަކީ ކުރަން ޖެހޭ ކަމެއް ކަމަށާއި އެގޮތަށް އަމަލު ނުކުރެވުމުން ދެރަވާ ކަމަށެވެ. އެފްއޭއިން އެޅި ރަނގަޅު ފިޔަވަޅެއް ކަމަށާއި އޭނާ ގަސްތުކުރަނީ ޖޫރިމަނާގެ ފައިސާ ދައްކަން ކަމަށްވެސް ކޮންޓޭ ބުނެފައިވެއެވެ.\nކޮންޓޭ ބުނީ ސްވަންސީގެ ކުޅުންތެރިން ވަގުތު ބޭކާރުކުރީ ކަމަށާއި އޭނާ ކުރި ހަމައެކަނި ކުށަކީ އެ މައްސަލަ ހަތަރުވަނަ އޮފިޝަލްގެ ސަމާލުކަމަށް ގެނައުން ކަމަށެވެ. ކުރިޔަށް ހުރި މެޗުތަކުގައި ހަތަރުވަނަ އޮފިޝަލާއި ވާހަކަ ދެއްކުން މަދުކުރާނެ ކަމަށާއި އަދި ކުޅުންތެރިން މެދުވެރިކޮށް ރެފްރީގެ ސަމާލުކަމަށް މައްސަލަތައް ގެންނާނެ ކަމަށް ކޮންޓޭ ހާމަކުރިއެވެ.\nޗެމްޕިއަންސް ލީގުގައި ޗެލްސީ އޮތް ގްރޫޕުން ދެވަނަ ލިބުމާއި ވިދިގެން ނޮކްއައުޓް ބުރުގައި ބާސެލޯނާއާއި ދެކޮޅަށް ޗެލްސީ ކުޅެން ޖެހުމަކީ އެކަށީގެންވާ ކަމެއް ކަމަށެވެ. މިކަމާއި ގުޅިގެން ކޮންޓޭ ބުނީ ޗެމްޕިއަންސް ލީގަކީ އެންމެ ބޮޑު މުބާރާތް ކަމަށާއި އެ މުބާރާތުގައި ދެރަ ޓީމެއް ވާދަނުކުރާނެ ކަމަށެވެ. ހަމައެހެންމެ ކޮންމެ ޓީމަކާއި ދެކޮޅަށް ވެސް ކުޅެން ތައްޔާރުކަމަށް ކޮންޓޭ ހާމަކުރިއެވެ.\nކޮންޓޭއަކީ ރެފްރީންނާއި ޒުވާބުކުރާ ކޯޗެއްގެ ގޮތުގައި މަޝްހޫރުވެފައިވާ ކޯޗެކެވެ. އިޓަލީގެ ޔުވެންޓަސްއާއި އެ ގައުމުގެ ގައުމީ ޓީމުގެ ކޯޗުގެ މަގާމުގައި އޭނާ ހުރިއިރުވެސް ކޮންޓޭއާއި ދެކޮޅަށް އެކިފަހަރު މަތިން ވަނީ ފިޔަވަޅު އަޅާފައެވެ.\nޗެލްސީއިން މި ސީޒަނާއި ކުރިމަތިލީ ޕްރިމިއާ ލީގު ދިފާއުކުރުމުގެ އުއްމީދުގައެވެ. އެހެން ނަމަވެސް މި ސީޒަނުގައި އެ ޓީމުން ހޯދަމުން އަންނަނީ އެންމެ އެދެވޭ ނަތީޖާތަކެއް ނޫނެވެ. އެގޮތުން ކޮންޓޭގެ އިރުޝާދުގެ ދަށުން މި ސީޒަނުގައި ކުޅުނު 15 މެޗުގެ ތެރެއިން ޗެލްސީ މޮޅުވެފައިވަނީ 10 މެޗުންނެވެ. ދެ މެޗު އެއްވަރުވެފައިވާއިރު ތިން މެޗުން ވަނީ ބަލިވެފައެވެ. ޗެލްސީ އޮތީ 32 ޕޮއިންޓާއެކު ތާވަލުގެ ތިންވަނައިގައެވެ.


Rishmy ah qaumee inaamu nulibunee keeve? | Mihaaru\nސާކްގެ މޮޅު ބަތަލާގެ އެވޯޝް ރިޝްމީ ހޯދުމާ ގުޅިގެން މިދިޔަ އަހަރު އެންސީއޭ އިން ދިން ހާއްސަ އެވޯޑާ އެކު ރިޝްމީ. ފޮޓޯ/ ހުސައިން ވަހީދު\n31 ޖުލައި 2018 - 07:19 27 comments\nސާކް ފިލްމް ފެސްޓިވަލްގައި 2014 ގައި "އިނގިލި" އިން އިސްމާއީލް ރަޝީދު (ކޮޕީ އިއްސެ) އަށް އެންމެ މޮޅު އެކްޓަރުގެ އެވޯޑް ލިބުމުން، ރާއްޖެ އަށް ރީތި ނަން ހޯދައިދޭ މީހުންގެ ކެޓަގަރީން އޭނާ އަށް ގައުމީ އިނާމު ލިބުނެވެ. އެކަމަކު މިދިޔަ އަހަރު ސާފް ފިލްމް ފެސްޓިވަލްގައި "ވިޝްކާ" ބައިވެރިކޮށްގެން ބަތަލާ އައިޝަތު ރިޝްމީ ސަރަހައްދުގެ އެންމެ މޮޅު ބަތަލާގެ މަގާމު ހޯދި ނަމަވެސް އޭނާ އަށް ގައުމީ އިނާމެއް ނުލިބުނެވެ.\nރާއްޖެ އަށް ރީތި ނަމެއް ހޯދައި ދީގެން، ރައީސް ދެއްވާ ހާއްސަ އިނާމު ރިޝްމީ އަށް ނުލިބުނަސް، ނެޝަނަލް ސެންޓަ ފޮ ދި އާޓްސް (އެންސީއޭ) އިން އިންތިޒާމުކޮށްގެން މިދިޔަ އަހަރު ބޭއްވި 8 ވަނަ ދިވެހި ފިލްމް އެވޯޑްސްގައި ވެސް ހާއްސަ އެވޯޑެއް ރިޝްމީ އަށް ދީފައިވެ އެވެ. އެހެންވެ އޭނާ ވެސް ހުރީ މި ފަހަރު ރައީސް ދެއްވާ ހާއްސަ އިނާމު ލިބޭނެ ކަމަށް ވަރަށް ބޮޑަށް އުންމީދުކޮށްގެންނެވެ.\nގައުމީ އިނާމު ރިޝްމީއަށް ނުލިބުނީ ކީއްވެހެއްޔެވެ؟\nރާއްޖޭގެ ފަންނުވެރިކަމާ ބެހޭ މުއައްސަސާ އެންސީއޭ ހިންގެވުމާ ހަވާލުވެ ހުންނެވި ފާރިޝް ތޯހާ "މިހާރު" އަށް ވިދާޅުވި ގޮތުގައި ރިޝްމީ އަށް ހާއްސަ އިނާމު ނުލިބުނީ އެކަމަށް އެދި އެޕްލިކޭޝަން ހުށަހެޅުން މާބޮޑަށް ލަސްވުމުން ކަމަށެވެ.\nރިޝްމީ ސާކްގެ މިދިޔަ އަހަރުގެ އެންމެ މޮޅު ބަތަލާގެ އެވޯޑާ އެކު.\nއޭނާ ވިދާޅުވީ އިނާމަށް ހުށަހެޅުމުގެ ވަގުތު ހަމަވިއިރު ވެސް ރިޝްމީގެ އެޕްލިކޭޝަން ހުށަނާޅާ ކަމަށެވެ. އޭގެ ފަހުން އެޕްލިކޭޝަން ހުށަހަޅަން މަސައްކަތްކުރި ކަމަށާއި އެކަމަކު އޭރު އޮތީ މާބޮޑަށް ލަސްވެފައި ކަމަށް ފާރިސް ވިދާޅުވި އެވެ.\n"އަޅުގަނޑުމެން ވަރަށް ޓްރައި ކުރިން އެންމެ ފަހު ވަގުތާ ހަމައަށް ވެސް ރިޝްމީގެ އެޕްލިކޭޝަން ހުށަހަޅައިގެން އިނާމު ލިބޭނެ ގޮތެއްވޭތޯ ބަލަން. އެކަމަކު އެ މަސައްކަތަކީ ކޮމެޓީއަކުން ވެސް ވަރަށް ބޮޑަށް ބަލާފައި ކުރާ ކަމަކަށްވާތީ މާ ބޮޑަށް ޑިލޭކޮށްލެވުނީމަ ފުރުސަތު ގެއްލުނީ."\nފާރިސް ވިދާޅުވި ގޮތުގައި ރައީސް ދެއްވާ ހާއްސަ އިނާމަކީ ރިޝްމީ އަށް ހައްގު އިނާމެކެވެ. އެހެންވެ މި އަހަރު މި ގޮތަށް ދިމާވިޔަސް އަންނަ އަހަރު ހުށަހަޅައިގެން އިނާމު ހޯދުމުގެ ފުރުސަތު އެބަ އޮތް ކަމަށް ވިދާޅުވި އެވެ.\n"މީގައި ވަރަށް ފަރުދީ ޒިންމާއެއްގެ ގޮތުގައި ދެކިގެން ވެސް އިނާމަށް އެޕްލައި ކުރުން މުހިއްމު. ދެން އަޅުގަނޑުމެން ވެސް ކުރިއަށް އޮތް ތަނުގައި އާޓިސްޓުންނާ ގުޅުން ހުރި މިކަހަލަ ކަންކަމުގައި އެންސީއޭގެ ބައިވެރިވުން މިހާރަށް ވުރެ ބޮޑުކޮށް އެކަމަށް ހާއްސަ ސަމާލު ކަމެއް ދޭނަން،" ފާރިޝް ވިދާޅުވި އެވެ.\nމިކަމާ ބެހޭ ގޮތުން ރިޝްމީ ބުނީ "އަމިއްލަ އަށް ހުށަހަޅައިގެން އިނާމު ހޯދުމަކީ ގަބޫލުކުރާ ކަމެއް ނޫން" ކަމަށެވެ.\nSAARC ge emme molhu bathalaage magaam Rishmy ah\nސާކްގެ މޮޅު ބަތަލާގެ މަގާމު ރިޝްމީ ހޯދީ "ވިޝްކާ" އިން.\n"އަހަންނަށް ގަބޫލު ކުރެވޭ ގޮތުގައި ގައުމަށް ރީތި ނަމެއް ހޯދައި ދިނުމުން އެކަން ހުށަހަޅަން ޖެހޭނީ އެ މީހަކު އަމިއްލައަކަށް ނޫން. މީގެ އަސްލު ރެސްޕޮންސިބިލިޓީ ނަގަން ޖެހޭ ފަރާތަކަށް ވާނީ އެންސީއޭ. އަހަންނަށް ސާކްގެ ބެސްޓް އެކްޓްރެސް އެވޯޑް ލިބުނުކަން އެންސީއޭ އާއި ސަރުކާރަށް ވެސް އެކްނޮލެޖް ކުރެވިފައި އޮތީ. އެހެންވީމަ އެ މީހުންގެ ޒިންމާއަކަށް ދޯ ވަނީ ނަން ހުށަހެޅުން،" ރިޝްމީ ބުންޏެވެ. "އެންސީއޭ އާއި ޔޫތު މިނިސްޓަރާ އެކު ބޭއްވި ބައްދަލުވުމެއްގައި އެ ބޭފުޅުން ފާހަގަކުރެއްވި ރިޝްމީގެ ނަން ހުށަހަޅާނެ ކަމަށް."\nއޭނާ ބުނީ އިނާމު ހޯދަން އަމިއްލަ އަށް ހުށަހެޅުމަކީ ކުރަން "ތަންކޮޅެއް އުނދަގޫ" ކަމެއް ކަމަށެވެ. އޭގެ ބަދަލުގައި އާޓިސްޓުންނާ ގުޅުން ހުރި މި ކަހަލަ ކަންކަމުގައި އެންސީއޭގެ ރޯލް ބޮޑުކުރުން މުހިއްމު ކަމަށް ރިޝްމީ ބުންޏެވެ.\n"މި ފަހަރު މިގޮތަށް ދިމާވީމަ އެންސީއޭ އިން ބުނެފައި އެބައޮތް އަންނަ އަހަރަށް އަލުން ހުށަހަޅަން އެދިފައި،" ރިޝްމީ ބުންޏެވެ.\nގައުމީ އިނާމަށް ސަރުކާރުގެ އިދާރާތަކާއި މިނިވަން މުއައްސަސާތަކުގެ އިތުރަށް ސަރުކާރުގެ އިދާރާއެއް މެދުވެރިނުކޮށް ނަން ހުށަހެޅުމުގެ ފުރުސަތު އަމިއްލަ ފަރާތްތަކާއި ޖަމިއްޔާތަކަށް ވެސް އޮވެ އެވެ. މިނިވަން ދުވަހު ރަސްމީ ޖަލްސާގައި މިފަހަރު ފިލްމީ ދާއިރާގެ ދެ ފަންނާނެއްގެ އަގު ވަޒަންކޮށް ހިތްވަރު ދިނުމު ގައުމީ އިނާމު ދިނެވެ. އެއީ ޑައިރެކްޓަރު އަލީޝިފާއު (ޗިއްޕެ) އާއި އަހުމަދު ޝިނާނެވެ.\nއިތުރު ލިޔުންތައް ގައުމީ ފިލްމް އެވޯޑްސް ދިވެހި ފިލްމް އިންޑަސްޓްރީ އައިޝަތު ރިޝްމީ


އިހައްދޫ ސްކޫލުގެ ސްކައުޓުންނަށާއި އިސްދޫ ސްކޫލުގެ ޓީޗަރުންނަށް އަމާޒުކޮށްގެން ސެޝަންތަކެއް ކުރިއަށް ގެންގޮސްފި\nއާދިއްތަ ،21 ފެބުރުއަރީ 2021 / 15:02\nލ. ގަން އިހައްދޫ ސްކޫލުގެ ކަބް ސްކައުޓުންނަށް ފަތަން ދަސްކޮށްދިނުމުގެ ޕްރޮގްރާމަކާއި ލ. އިސްދޫ ސްކޫލުގެ ޓީޗަރުންނަށް އަމާޒުކޮށްގެން ޓީމް ބިލްޑިންގ ސެޝަނެއް ފުލުހުން ކުރިއަށް ގެންގޮސްފިއެވެ.\nއެގޮތުން މި ފެބްރުއަރީ މަހު 19 ވަނަ ދުވަހު ލ. ގަން، އިހައްދޫ ސްކޫލުގެ ކަބް ސްކައުޓް ދަރިވަރުންނަށް ލ. ގަން ޕޮލިސް ސްޓޭޝަންގެ ފަރާތުން ކުރިއަށް ގެންދިޔަ ޕްރޮގްރާމުގައި ދަރިވަރުންށް ފަތަން ދަސްކޮށް ދިނުމާއި މޫދުގައާއި ކަނޑުމަތީގެ ހާދިސާއެއް ދިމާވެއްޖެނަމަ ސަލާމަތްވުމަށް ކުރެވިދާނެ ކަންކަން ކިޔައިދީފައިވެއެވެ. އަދި ދަސްކޮށްދިން ހުނަރުތައް ސްކޫލުން ކަނޑައަޅާފައިވާ މިންގަނޑުތަކާއި އެއްވަރަށް ދަރިވަރުންނަށް އެނގިފައިވޭތޯ ބަލާފައިވެއެވެ. މި ޕްރޮގްރާމަކީ ސްކޫލުގެ އެދުމުގެ މަތިން ކަބް ސްކައުޓްގައި ހިމެނޭ ބައެއްގެ ގޮތުގައި ކުރިއަށް ގެންދިޔަ މި ޕްރޮގްރާމުގައި ޖުމްލަ 30 ކުދިން ބައިވެރިވެފައި ވެއެވެ.\nލ. އިސްދޫ ސްކޫލުގެ ޓީޗަރުންނަށް އަމާޒުކޮށްގެން ކުރިއަށް ގެންދިޔަ ޓީމް ބިލްޑިންގ ސެޝަން ކުރިއަށް ގެންގޮސްފައިވަނީ މިމަހު 18 ވަނަ ދުވަހުއެވެ.\nލ. އިސްދޫ ޕޮލިސް ސްޓޭޝަނުން އިސްދޫ ސްކޫލްގައި ކުރިއަށް ގެންދިޔަ އެ މި ސެޝަންގައި ޓީމެއްގެ ގޮތުގައި މަސައްކަތްކުރުމުގެ މުހިއްމު ކަމާއި ބެހޭ ގޮތުންނާއި ޓީމެއްގެ ތެރޭގައި ލީޑަރު އަދާކުރާ ދައުރާ ގުޅޭގޮތުން މަޢުލޫމާތު ދީފައިވެއެވެ. އަދި އެކްސަސައިޒްތަކެއްވެސް ކުރިއަށް ގެންގޮސްފައިވެއެވެ.\nއިސްދޫ ސްކޫލުގެ އެދުމުގެ މަތިން ކުރިއަށް ގެންދިޔަ މި ސެޝަނަނީ އެސްކޫލުގައި ފާހަގަކުރާ “ޕްރޮފެޝަނަލް ޑޭ” އާއި ގުޅުވައިގެން ކުރިއަށް ގެންދިޔަ ސެޝަންއެކެވެ. މި ސެޝަންގައި ޖުމްލަ 37 ޓީޗަރުން ބައިވެރި ވެފައި ވެެއެވެ.\nމަސްތުވާތަކެތީގެ ދެ މައްސަލައެއްގައި ދެ މީހަކު ހައްޔަރުކޮށްފި އަންގާރަ ،4 މެއި 2021\nފާއިތުވި ދެ އަހަރާ ބަލާއިރު މިއަހަރުގެ ރަމަޟާން މަހުގެ ފުރަތަމަ 15 ގައި ހުށަހެޅި މައްސަލަތައް މަދު އާދިއްތަ ،2 މެއި 2021\nފުލުހުންގެ ބެލުމުގެ ދަށުގައިހުރި ބައެއް ތަކެތީގެ ވެރިފަރާތް ހޯދަނީ އާދިއްތަ ،2 މެއި 2021


Covid-19: Beynumee thibaa ge amalu thakun ethah bayaku...\nކޮވިޑް-19: ބޭނުމީ ތިބާގެ އަމަލުތަކުން އެތައްބަޔަކު ނުރައްކަލަކަށް ވައްޓާލަންތޯ؟\nމި ބަލިމަޑުކަމުން އަރައިގަތުމަށް ސަރުކާރުން ގިނަ މަސައްކަތްތަކެއް ކުރަމުންދޭ\nކަރަންޓީން ކޮށްފައިވާ ބައެއް ފަރާތްތަކުން އުސޫލުތަކަށް ބޯނުލަނބާކަމަށް ޑޮކްޓަރ ވިދާޅުވި\nބައެއް މުވައްޒަފުން އޮޅުވާލައިގެން އަމިއްލަ ރަށައް ފުރައިގެންދާކަން ފާހަގަކުރެއްވި\nކ. މާލެ | 17 މާރޗް 2020 | އަންގާރަ 07:13 | 4,316\nކޮވިޑް-19 އާ ގުޅިގެން އެކި ޤައުމުތަކުން ދަނީ ރައްކާތެރިކަމުގެ ފިޔަވަޅުތައް އަޅަމުން - ޓްވިޓަރ\nދުނިޔޭގެ ސިއްޙަތު ޖަމިއްޔާއިން ނުރައްކާތެރި ރޯގާއެއްގެ ގޮތުގައި ކަނޑައަޅާފައިވާ ކޮވިޑް-19 ފެތުރެމުންދާ ގިނަ ޤައުމުތަކަށް ނަޒަރު ހިންގާލުމުން ފެންނަނީ އެޤައުމެއްގެ ސަރުކާރުން ކުރީބައިގައި ހަރުދަނާ ފިޔަވަޅުތަކެއް އެޅުން ލަސްވުމުގެ ސަބަބުން ޤައުމުގެ ރައްޔިތުން ބޮޑު ނުރައްކަލަކަށް ވެއްޓިގެންދިޔަ މަންޒަރެވެ. ނަމަވެސް މި ބަލިމަޑުކަމުން އަރައިގަތުމަށް ކެނޑިނޭޅި ދިވެހި ސަރުކާރުން މިދަނީ ހަރުދަނާ ފިޔަވަޅުތަކަކާއި މަސައްކައްތަކެއް މާކުރިން ފެށިގެން އަޅަމުންނެވެ. ކޮންމެދުވަހަކު ޓީވީ ތަކުންނާއި ސޯޝަލް މީޑިޔާ މެދުވެރިކޮށް އެތައް މައުލޫމާތުތަކެއް ރައްޔިތުންނާ ހިއްސާކުރަމުންނެވެ. މި ބަލިމަޑުކަމުން އަރައިގަނެވޭނީ ދިވެހި ސަރުކާރު އަންގާ އެއްގުންތަކަށް ޚުދު އަޅުގަނޑުމެން ކިޔަމަންތެރިކަމާކު ބޯލަނބައިގެންނެވެ.\nއެގޮތުން މާރޗް 16 ވަނަ ދުވަހު އެންއީއޯސީގައި ބޭއްވި ނޫސްވެރިންގެ ބައްދަލުވުމުގައިވެސް އެޗްޕީއޭގެ އެޕިޑަމޮއޮލޮޖިސްޓް ޑރ. އިބްރާހިމް އަފްޒަލް ތަކުރާރުކޮށް ދިވެހި އެންމެހާ ރައްޔިތުން ގާތު އެދިވަޑައިގަތީ އަމިއްލަ ފަރުދީ ޒިންމާ އަދާކުރުމަށެވެ. މި ބައްޔާމެދު ފަރުވާކުޑަ ނުކުރުމަށެވެ. ހަމައެކަނި ސަރުކާރުން މަސައްކަތްކޮށްގެން މި އަނދަވަޅުން އަރައިނުގަނެވޭނެ ކަމެވެ. އެގޮތުން ޑރ ވިދާޅުވީ، ބަލިވުމުގެ ސަބަބުން ކަރަންޓީން ކޮށްފައިވާ ބައެއް ފަރާތްތަކުންވެސް ސަރުކާރުން އެންމެހައި ފަރުދުންގެ ރައްކާތެރިކަމަށް އަޅާފައިވާ ބައެއް ފިޔަވަޅުތަކައް ބޯނުލަނބާ ވާހަކައެވެ. އެކަން ސަމާލުކަމަށް އައިސްފައިވާ ވާހަކައެވެ.\nކަރަންޓީން ކުރެވޭ މީހުން މާނައަކީ އެއްވެސް އަލާމާތެއް ނެތް މީހުން. ދެން ހަގީގަތުގައި ހީވަނީ އަލާމާތެއް ނެތިއްޔާ ގެއިން ބޭރަށް ނުނިކުމެ ކީއްކުރަންހޭ ހުންނަންވީ. އަދި ކަރަންޓީން ކޮށްފައިވާ ބައެއްބޭފުޅުން ބޭރުގައި އުޅޭކަމުގެ ޚަބަރުވެސް އެކި ދިމަދިމާލުން ލިބޭ. އެކަމަކު ކިހިނެއްތޯ އެއިގެން ކޮންމެ މީހެއެއްގެ ފަހަތުގައި ސިފައިންގެ މީހަކު ބަހައްޓާނީ\n~ އެޕިޑަމޮއޮލޮޖިސްޓް ޑރ.އިބްރާހިމް އަފްޒަލް\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގެ ތެރެއިން\nއޭގެ އިތުރުން، ރިސޯޓުތަކުގައި މަސައްކަތް ކުރަމުންދާ ބައެއް މުވައްޒަފުންވެސް އޮޅުވާލައިގެން އަމިއްލަ ރަށައް ފުރައިގެންދާ ކަމަށް މައުލޫމާތު ލިބޭކަމަށްވެސް ޑރ. އަފްޒަލް ވިދާޅުވިއެވެ. ނަމަވެސް މިގޮތަށް ކަންތައްކުރުމުން ތިބާއާ ތިބާ ވަށައިގެންވާ އެތައްބަޔަކު ހުށައެޅިގެން އެ ދަނީ ނުރައްކަލަކަށް ނޫންތޯއެވެ. އެގޮތަށް ކަންތައް ހިނގަމުންދާނަމަ އަމިއްލަ އާއިލާއާއި ގާތް ތިމާގެ މީހުންނަށް އެހީތެރިވުމަށް ދާ މީހާގެ ފަރާތުން މުޖުތަމައުގެ އެހެން މީހުންނަށް މުސީބާތެއް ކުރިމަތިވުން ގާތެވެ.\nތެދެކެވެ. އެންމެންގެ ރައްކަލަކަށް އަޅާފައިވާ މިފަދަ ފިޔަވަޅުތަކަށް ރައްޔިތުން ބޯލަނބާކަން ކަށަވަރު ކުރުމަކީ ކަމާބެހޭ ފަރާތްތަކުގެ ޒިންމާއެއް ނަމަވެސް، ކޮންމެ ރައްޔިތެއްގެ ފަހައި މުއައްސަސާތައް ދުވުމަކީ ނާދިރު ކަމެކެވެ. ޤާނޫނުތަކަކާއި ޤަވާއިދުތަކެއް ހެދިފައި ހުންނަނީ ވަކި ބޭނުމަކުއެވެ. ވީއިރު، ހެދިފައި ހުންނަ ޤާނޫނުތަކާއި އުސޫލުތަކަށް ކިޔަމަންވުމަކީ މި ދަނޑިވަޅު އެންމެ ބުއްދިވެރި ގޮތެވެ.\nމިވަރު ދަނެގެން ނޫނީ އަޅުގަނޑުމެންނަކަށް މިކަމަކުން އަރައެއްނުގަނެވޭނެއެވެ. މިއީ ބަލިވާ މީހާ މުޖުތަމައުން ދުރުކުރުން ނުވަތަ އެކަހެރިކޮށްލުންކަމަށް ނުދެކި، މިއީ މި ބަލީގެ ނުރައްކާތެރިކަމާއި، ބާކީ ތިބި ތިބާގެ އަޚުންނާއި އުޚުތުންގެ ރައްކާތެރިކަމާމެދު ވިސްނަންވީ ވަގުތެވެ.\nމިއީ މިކަމުގައި ހުރިހާ ރައްޔިތުން އަތުކުރި އޮޅާލާ ނުކުންނަންވީ ވަގުތުނުންތޯއެވެ! މިވަގުތަކީ ތިބާގެ އާއިލާއާ މި ދިވެހި ފަސްގަނޑު ތިބާގެ ނޭދެވޭ އަމަލަކުން ބުނަންވެސް ނޭންގޭހާ ބޮޑު ނުރައްކަލަކަށް ވެއްޓިދާނެ ފަދަ ނާޒުކު ވަގުތެކެވެ. ވުމާއެކު އެންމެންވެސް މިކަމަށް ސަމާލުވެ ފަރުދީ ޒިންމާ އަދާކުރަން އެބަޖެހެއެވެ.\nއަބަދުވެސް ދުއާ އަކީ ދިވެހި ޤައުމު އަމާންކަމާއި ރައްކާތެރިކަން މަތީ ދެމި އޮތުމެވެ.\nއިލާހީ މި ބިން، ކުރައްވާނދޭ ޢަމާން، މި އަޅާގެ އުފަން، ދިވެހިންގެ މި ބިން، ތިބާ ހަޒްރަތުން، އޮހޭ މަދަދުން، ފިލާ ނުމެދާ ދިވެހިންގެ މި ބިން\n~ މަޝްހޫރު ޅެންވެރިޔާ އަބްދުއްރަޝީދު ހުސައިންގެ ޅެމެއްގެ ބައިތެއް


Ali Waheed Ge Shareeiay Anna Hafthaa Ah Fass Kohffi - Vaguthu\nމުވައްޒަފުންނަށް ޖިންސީ ގޯނާ ކުރިކަމުގެ ދައުވާތަކެއް އުފުލާފައިވާ ކުރީގެ ޓޫރިޒަމް މިނިސްޓަރު އަލީ ވަހީދުގެ ޝަރީއަތް އޮންލައިންކޮށް ކުރިއަށް ގެންދަން ދަށު ކޯޓުގެ ނިންމުން އިސްތިއުނާފް ކުރި މައްސަލާގައި ސުޕްރީމް ކޯޓަށް ހާޒިރުވާން އެދި އޭނާއަށް ޗިޓް ފޮނުވި މައްސަލައިގެ ޝަރީއަތް އަންނަ ހަފްތާއަށް ފަސްކޮށްފިއެވެ.\nމި މައްސަލައިގެ އަޑުއެހުން މާދަމާ އަށް ތާވަލު ކުރިއެވެ. އެހެން ނަމަވެސް މިހާރު ވަނީ އެ އަޑުއެހުން އަންނަ ހަފްތާ އަށް ފަސްކޮށްފައެވެ.\nއެ މައްސަލަ ފަސްކޮށްފައިވާއިރު، އަދިވެސް އަލީ ވަހީދު ހުރީ ރާއްޖެއިން ބޭރުގައެވެ.\nދައުލަތް ތަމްސީލް ކުރާ ޕީޖީ ގަބޫލުކުރާ ގޮތުގައި ރާއްޖޭގެ ގާނޫނީ އިހުތިސޯސް ނުހިނގާ ތަނެއްގައި ހުރެގެން ޝަރީއަތުގައި ބައިވެރިވެވިގެން ނުވާނެއެވެ. އެގޮތަށް ކުރިއަށް ގެންދާ ޝަރީއަތްތައް ގާނޫނާ ހިލާފުވާނެ ކަމަށް އެ އޮފީހުން އަންނަނީ ވިދާޅުވަމުންނެވެ\nއޮގަސްޓް 1, 2021 21:47\nމީ ކޮންކަހަލަ ގޭމެއްތަ؟


SunOnline: Abdul Ghanee Fandiyaaru kamun vakikohffi\nއަބްދުލްޣަނީ ފަނޑިޔާރުކަމުން ވަކިކޮށްފި\nމުއާވިޔަތު އަންވަރު 04 Dec 2019, 14:46\nސުޕްރީމް ކޯޓުގެ ފަނޑިޔާރު އަބްދުލްޣަނީ މުހައްމަދު: އޭނާ ވަކި ކުރުމަށް މަޖިލީހުން މިއަދު ވަނީ ފާސްކޮށްފައި --- ސަން ފައިލް ފޮޓޯ/ ފަޔާޒު މޫސާ\nސުޕްރީމް ކޯޓުގެ ފަނޑިޔާރު އަބްދުލްޣަނީ މުހައްމަދު މަގާމުން ވަކިކުރުމަށް ރައްޔިތުންގެ މަޖިލީހުން ފާސްކޮށްފި އެވެ.\nފަނޑިޔާރު އަބްދުލްޣަނީ ވަކި ކުރަން ފެންނަ ކަމަށް 64 މެންބަރުން ވޯޓު ދެއްވި އެވެ. ވަކިކުރަން ނުފެންނަ ކަމަށް ދެ މެމްބަރަކު ވަނީ ވޯޓު ދީފަ އެވެ. ވަކި ކޮޅަކަށް ވޯޓު ނުދެއްވާ އެއް މެމްބަރަކު އިންނެވި އެވެ.\nފަނޑިޔާރު އަބްދުލްޣަނީއާ ގުޅޭ ގޮތުން ޖޭއެސްސީ އަށް ހުށަހެޅި މައްސަލަތައް ބެލުމަށް ފަހު އެ ކޮމިޝަނުން ނިންމާފައިވަނީ އޭނާ 60 ދުވަހަށް ސަސްޕެންޑް ކުރުމަށްފަހު، މަގާމުން ވަކިކުރުމަށް މަޖިލީހަށް ފޮނުވާށެވެ. ޖުޑިޝަލް ސާވިސް ކޮމިޝަން (ޖޭއެސްސީ) ނިންމާފައިވާ ނިންމުމަށް، ރައްޔިތުންގެ މަޖިލީހުގެ ޖުޑީޝަރީ ކޮމިޓީން ވެސް ވަނީ ތާއީދުކޮށްފިއެވެ.\nއެ ރިޕޯޓާ ގުޅިގެން ޖުޑުޝަރީ ކޮމެޓީން ބުނީ، ކޮމިޓީން ބެލި ބެލިބެލުމުން ފަނޑިޔާރު އަބްދުލްޣަނީ ވަކިކުރުމަށް ޖޭއޭސްސީން ފޮނުވާފައިވާ ރިޕޯޓުގައި އިޖުރާއަތްތައް ފުރިހަމަ ކޮށްފައިވާ ކަމަށެވެ.\nޖޭއެސްސީން ފަނޑިޔާރު އަބްދުލްޣަނީ ވަކިކުރަމަށް ނިންމީ، ސުޕްރީމް ކޯޓުގައި ގާނޫނާ ހިލާފަށް ނިންމި މައްސަލަތަކާ ގުޅިގެން އެކޮމިޝަނުން ބަލަމުންދިޔަ އޭނާގެ ސުލޫކީ މައްސަލަތަކާ ގުޅިގެންނެވެ. ޖޭއެސްސީ އިން މީގެ ކުރިން ހާމަކުރި ގޮތުގައި އޭނާގެ ތިން މައްސަލައެއް އެ ކޮމިޝަނުން ބެލިއެވެ.\nއަބްދުލްޣަނީ ފަނޑިޔާރު ކަމުން ވަކިކޮށްފައިވާއިރު އޭސީސީ އިން ވެސް އަންނަނީ އޭނާގެ މައްސަލައެއް ބަލަމުންނެވެ. އެނގިފައިވާ ގޮތުގައި އޭސީސީން ބަލަމުން ދަނީ ފަނޑިޔާރު ޣަނީ ހައިކޯޓުގެ އިސް ގާޒީކަމުގައި ހުންނެވި އިރު 2012 ވަނަ އަހަރު ހިންގާފައިވާ އަމަލެއްގައި ކޮރަޕްޝަން ހިމެނޭ ކަމަށް ތުހުމަތު ކުރެވޭ މައްސަލައެކެވެ.\nއަބްދުލްޣަނީ ސުޕްރީމް ކޯޓުގެ ފަނޑިޔާރު ކަމުގެ މަގާމަށް އައްޔަން ކުރީ މިދިޔަ އަހަރުގެ ޖޫން 28 ގަ އެވެ. ރ. އަލިފުއްޓަށް އުފަން ފަނޑިޔާރު އަބްދުލްޣަނީ 2000 ވަނަ އަހަރު ފުރަތަމަ ޑިގްރީ ހާސިލުކުރެއްވީ ޝަރީއާ އެންޑް ލޯގެ ދާއިރާއިން މިސްރުގެ އަލްއަޒްހަރު ޔުނިވާސިޓީ އިންނެވެ.\nފަނޑިޔާރުގެ އިސްލާހު ކުރުމަށް ފަށާފައިވާ މަސައްކަތުގެ ތެރެއިން، ޖޭއެސްސީން ވަނީ ހުރިހާ ކޯޓުތަކެއްގެ ފަނޑިޔާރުންނާ ގުޅޭ ގޮތުން ޝަކުވާ ހުށަހެޅުމަށް ހުޅުވާލާފަ އެވެ. އެއާ އެކު ޖޭއެސްސީން ދަނީ 'ފަތު އަޑު' ކިޔާފައި ފަނޑިޔާރުންގެ މައްސަލަތައް ބަލައި ވަކި ސުލޫކީ މައްސަލަތައް ސާބިތުވާ ފަނޑިޔާރުން ވަކި ކުރުމަށް މަޖިލީހަށް ފޮނުވަމުންނެވެ.\nއެގޮތުން މިހާރު ވަނީ އުއްތަމަ ފަނޑިޔާރުގެ މަގާމުގައި ހުންނެވި ޑރ. އަހުމަދު އަބްދުﷲ ދީދީގެ އިތުރުން ވެސް ގިނަ ފަނޑިޔާރުންތަކެއް ވަކި ކޮށްފަ އެވެ.


PG dhekey gothugai Ammatee dhookolli mahssalaige jaaminuvun gaanoonaa hilaafu, High Court gai miadhu isthiunaafu kuranee - One Online\nސީލައިފްގެ އެމްޑީ އަހުމަދު މޫސާ (އައްމަޓީ) --- ފޮޓޯ: އިންޓަޕޮލް\nޕީޖީ ދެކޭ ގޮތުގައި އައްމަޓީ ދޫކޮށްލި މައްސަލައިގެ ޖާމިނުވުން ގާނޫނާ ހިލާފު، ހައިކޯޓުގައި މިއަދު އިސްތިއުނާފުކުރަނީ\nހައުސިން ޔުނިޓުތަކެއް އިމާރާތް ކުރުމުގެ ނަމުގައި އެތައް ބަޔެއްގެ އަތުން މަކަރާއި ހީލަތުން ފައިސާ ނެގި މައްސަލައިގައި ޝަރީއަތް ނިމެންދެން ބަންދުކޮށްފައި ހުރި ސީލައިފް ގްލޯބަލްގެ މެނޭޖިން ޑިރެކްޓަރު އަހުމަދު މޫސާ (އައްމަޓީ) ކަފާލާތުގެ ދަށުން ކްރިމިނަލް ކޯޓުން ދޫކޮށްލި މައްސަލަ ހައި ކޯޓުގައި މިއަދު އިސްތިއުނާ ފުކުރާނެ ކަމަށް ޕްރޮސެކިއުޓާ ޖެނެރަލް ހުސެއިން ޝަމީމު ވިދާޅުވެއްޖެ އެވެ.\nއައްމަޓީ ކަފާލާތުގެ ދަށުން ދޫކުރީ އޭނާގެ ކޮއްކޮ އާއި ދައްތަ ޖާމިނު ކުރުމަށްފަހު އިއްޔެ ބޭއްވި އަޑުއެހުމެއްގަ އެވެ. އިއްޔެގެ އަޑުއެހުމުގައި ދައުލަތުން ވިދާޅުވެފައި ވަނީ، ކަފާލާތުގެ ދަށުން ދޫކޮށްލުމަށް ޖިނާއީ އިޖުރާތާއި ޝަރީއަތް ކުރުމުގެ ގާނޫނު ތަން ނުދޭ ކަމަށެވެ. އަދި ވިދާޅުވެފައި ވަނީ ކަފާލާތުގެ ހައްގަށް އެދޭއިރު ރަނގަޅު ގާނޫނީ ބިނާއެއް ދައްކަން ޖެހޭ ކަމަށާއި އައްމަޓީގެ ފަރާތުން ރަނގަޅު ގާނޫނީ ބިނާއެއް ދެއްކިފައި ނުވާ ކަމަށެވެ. މީގެ އިތުރުން ޖިނާއީ އިޖުރާތުގެ ގާނޫނާއި ޝަރީއަތް ކުރުމާބެހޭ ގަވާއިދަށް ބަލާއިރު ވެސް ކަފާލާތުގެ ދަށުން މީހަކު ދޫކޮށްލާއިރު ވަރަށް ގިނަ ކަންކަމަށް ރިއާޔަތްކުރަން ޖެހޭ ކަމަށެވެ. އެގޮތުން ކަފާލާތުގެ ދަށުން ދޫކޮށްލަން އެދޭ ފަރާތަށް ތުހުމަތުކުރެވޭ ކުށުގެ ބާވަތާއި، ކުށުގެ ކުޑަބޮޑު މިނަށް ވެސް ރިއާޔަތް ކުރައްވަން ޖެހޭކަން ގާނޫނީ ނައްސުތަކުން އެނގެން އޮންނަކަން ދައުލަތުން ފާހަގަކުރެއްވި އެވެ. އައްމަޓީގެ މައްޗަށް އުފުލާފައިވާ ދައުވާތަކަށް ބަލާއިރު އެއްލައްކަ ރުފިޔާއަށްވުރެ އަގު މަތި އަދަދުތައް ހިމެނޭ މައްސަލަތައް އެބަހުރި އެވެ. އެހެންކަމުން އެއީ ޖިނާއީ ބޮޑު މައްސަލައެއް ކަން ފާހަގަ ކުރައްވައި ދައުލަތުން ވިދާޅުވީ، މިއީ އެތައް ބަޔަކަށް އަނިޔާ ލިބިފައިވާ މައްސަލައެއް ކަމަށާއި އައްމަޓީއަކީ މާލީ މުއާމަލާތްތަކާ ގުޅޭ ކުށުގެ ރެކޯޑު އޮންނަ މީހެއް ކަމަށެވެ.\nދައުލަތުގެ ވާހަކަ ނިމުމުން އައްމަޓީގެ ފަރާތުން ޖާމިނު ވުމަށް ހުށައަޅާފައިވަ އަފީފާ މޫސާ އާއި މަރިޔަމް ނައީމާ ވަނީ ކޯޓަށް ހާޒިރުކޮށްފަ އެވެ. އަފީފާ މޫސާ އަކީ، އައްމަޓީގެ އެއްބަޑު އެއްބަފާ ކޮއްކޮ އެވެ. މަރިޔަމް ނައީމާ އަކީ އައްމަޓީގެ އެއްބަޑު އެއްބަފާ ދައްތަ އެވެ.\nމަރިޔަމް ނައީމާ ކޯޓުގައި ބުނީ، އައްމަޓީ މީގެ ކުރިން ތަހުގީގަށް ފިލައިގެން އުޅުނުކަން ނޭނގޭ ކަމަށެވެ. އެގޮތަށް އޭނާ ބުނުމުން ދައުލަތުން ވަނީ ނައީމާއާ ސުވާލުކޮށްފަ އެވެ. އެގޮތުން އައްމަޓީގެ "ހިސްޓްރީ" ނޭނގޭއިރު، އޭނާއާ މެދު ޖާމިނު ވެ، އޭނާ ފިލައިގެން ނުދާނެ ކަމުގެ ޔަގީންކަމެއް ދެވޭނީ ކިހިނެއްތޯ ސުވާލު ކުރެއްވިއެވެ.\nމައްސަލަ ބައްލަވާ ގާޒީ ހަސަން ސައީދު ދައުލަތުގެ އެ ސުވާލާ ގުޅިގެން ވިދާޅުވެފައި ވަނީ، ޖާމިނު ވުމުގެ ޝަރުތު އެ ދެމީހުންގެ ކިބައިގައި ހަމަވާ ކަމަށް ޝަރީއަތަށް ގަބޫލު ކުރެވޭ ކަމަށެވެ.\nއައްމަޓީ ކަފާލާތުގެ ދަށުން މިނިވަންކުރި މައްސަލަ އިސްތިއުނާފުކުރާނެތޯ "ވަން" އިން މިއަދު ޕްރޮސެކިއުޓާ ޖެނެރަލް ހުސެއިން ޝަމީމުއާ ސުވާލުކުރުމުން ވިދާޅުވީ، ކްރިމިނަލް ކޯޓުގެ އެ ހުކުމް އިސްތިއުނާފު ކުރުމަށް ކުރަން ޖެހޭ ކަންކަން މިހާރު ކުރަމުން އަންނަ ކަމަށާއި މިއަދުގެ ވަގުތެއްގައި ހައި ކޯޓުގައި އެ މައްސަލަ އިސްތިއުނާފު ކުރައްވާނެ ކަމަށެވެ. ޝަމީމު ވިދާޅުވީ، އައްމަޓީ ކަފާލާތުގެ ދަށުން މިނިވަންކުރަން ނިންމީ ނިންމުމުގެ މުޅި މަފްހޫމް ގޯސް ކަމަށެވެ. ޝަމީމު ދެކިވަޑައިގަންނަވާ ގޮތުގައި އެއީ ގާނޫނާ ހިލާފު ޖަމީނު ވުމެކެވެ.\nޝަމީމު އިތުރަށް ވިދާޅުވީ، އިއްޔެގެ އަޑުއެހުމުގައި ކަފާލާތުގެ ދަށުން ދޫކުރާއިރު ޖާމިނު ކުރާނެ ގޮތުގެ މަފްހޫމް، ދައުލަތުން ކިޔައިދެވޭތޯ މަސައްކަތް ކުރި ކަމަށެވެ. ނަމަވެސް އެކަން ކާމިޔާބު ނުވި ކަމަށެވެ. އެހެންކަމުން ހައި ކޯޓުގައި އެކަންކަން ފާހަގަކުރައްވާނެ ކަމަށެވެ.\n"ވަން"އަށް އެނގިފައިވާ ގޮތުގައި އައްމަޓީ ކަފާލާތުގެ ދަށުން ދޫކޮށްލި ގާޒީ ހަސަން ސައީދަކީ ކަފާލާތުގެ ދަށުން ކުރީގެ ޓޫރިޒަމް މިނިސްޓަރު އަލީ ވަހީދު ރާއްޖެއިން ބޭރަށް ފުރުމުގެ ހުއްދަ ވެސް ދެއްވި ގާޒީ އެވެ. އަލީ ވަހީދަށް ރާއްޖެއިން ބޭރަށް ފުރުމަށް ހުއްދަ ދިނީ، ޔޫތު މިނިސްޓްރީގެ ސްޓޭޓް މިނިސްޓަރު އަސްއަދު އަލީ (އަޑުބަރޭ) ޖާމިނުކުރުމަށް ފަހު އެވެ. މި ވެސް ގާނޫނާ ހިލާފު ޖާމިނުވުމެއް ކަމަށް ޕީޖީއިން ދެކެ އެވެ.\nގުޅޭ ޓެގު ހައިކޯޓު ޕީޖީ އޮފީސް ސީލައިފް ގްލޯބަލް ހުސެއިން ޝަމީމް


JSC ga othee badhaluhifumuge roohu: Dr Shaheem\nޖޭއެސްސީގައި އޮތީ ބަދަލު ހިފުމުގެ ރޫހު: ޝަހީމް\nކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު -- އަބްދުﷲ ޝަފީއު\nޖުޑީޝަލް ސާވިސް ކޮމިޝަން (ޖޭއެސްސީ) ގައި އޮތީ ބަދަލު ހިފުމުގެ ރޫހު ކަމަށް ވިދާޅުވެ ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ފާޑުވިދާޅުވެއްޖެ އެވެ.\nއައު ސަރުކާރާއެކު ޖޭއެސްސީއަށް އައި ބޮޑު ބަދަލާއެކު ގިނަ ފަނޑިޔާރުންތަކެއްގެ މައްސަލަ އެ ކޮމިޝަނުން ވަނީ ބަލާފައެވެ. އަދި އެތައް ފަނޑިޔާރުންނެއް މަގާމުން ވަކިކުރަން ފެންނަ ކަމަށް ނިންމާ މަޖިލީހަށް ފޮނުވުމުން މަޖިލީހުން ވަނީ ފަނޑިޔާރުން މަގާމުތަކުން ދުރުކޮށްފައެވެ.\nއެގޮތުން ސުޕްރީމް ކޯޓްގެ ހުރިހާ ފަނޑިޔާރުންނާއި ކްރިމިނަލް ކޯޓްގެ ގިނަ ފަނޑިޔާރުންތަކެއް ވަނީ މަގާމުން ދުރުކޮށްފައެވެ. މަގާމުން ދުރުކުރަން ހުށައެޅުމުން ބައެއް ފަނޑިޔާރުން ވަނީ އަމިއްލައަށްވެސް އިސްތިއުފާ ދެއްވާފައެވެ.\nޝަހީމް ވިދާޅުވީ ރާއްޖޭގެ ތާރީހުވެސް މި މިންވަރަށް ޝަރުއީ ނިޒާމަށް ނުފޫޒު ފޯރުވި ދުވަސްތަކެއް ނާންނަ ކަމަށެވެ. ޝަރުއީ ނިޒާމަށް ފޯރުވާ ނުފޫޒު ހުއްޓުވަން ޖެހޭ ކަމަށްވެސް ޝަހީމް ވިދާޅުވިއެވެ.\n"ޖޭއެސްސީގައި އޮތީ ބަދަލު ހިފުމުގެ ރޫހު. މިހާރު ފެނިގެންދަނީ ރާއްޖޭގެ ތާރީހުގައިވެސް ޖުޑިޝަރީގެ މައްޗަށް މީގެ ކުރިން ސިޔާސީ ނުފޫޒު ފޯރުވާފައިނުވާ މިންވަރަށް ނުފޫޒު ފޯރުވާފައިވާތަން. މިކަން ހުއްޓުވަން ޖެހޭ،" ޝަހީމް ވިދާޅުވިއެވެ.\nޝަރުއީ ނިޒާމު އިސްލާހުކުރުމަކީ ރައީސް ސޯލިހުގެ ރިޔާސީ ވައުދެކެވެ. ނަމަވެސް މިހާރު ފެންނަ މަންޒަރުތަކަށް ސިޔާސީ ބޭފުޅުން ގެންދަަވަނީ ވަރަށް ބޮޑަށް ފާޑުވިދާޅުވަމުންނެވެ.\nއަދި މަގާމުން ދުރުކުރި ފަނޑިޔާރުންވެސް ގެންދަވަނީ ސަރުކާރާއި މަޖިލީހަށް އަދި ޖޭއެސްސީއަށް ވަރަށް ބޮޑަށް ފާޑު ވިދާޅުވަމުންނެވެ.\nރައްޔިތުންގެ މަޖިލީހުގެ ތެރެއިންނާއި ޖުޑިޝަލް ސާވިސް ކޮމިޝަން (ޖޭއެސްސީ) އިން ޝަރުއީ ނިޒާމު އިސްލާހު ކުރުމުގެ މަސައްކަތް ކުރަމުންދާއިރު، ވަކި ފަނޑިޔާރަކާ މެދު ވަކި ގޮތަކުން އަމަލު ކުރުމުގެ ނިޔަތެއް ނެތް ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ ވިދާޅުވެފައެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ސުޕްރީމް ކޯޓް + ކްރިމިނަލް ކޯޓް ހައިކޯޓް ޖޭއެސްސީ ޑރ. މުހައްމަދު ޝަހީމް އަލީ ސައީދު


Raveena ge zuvaankamuge sirru miothee! – Iru\nބޮލީވުޑްގެ ކުރީގެ ކާމިޔާބު ބަތަލާ ރަވީނާ ޓެންޑޮން އޭރު ހާ ގިނައިން ފިލްމުތަކުން މިހާރު ނުފެނުނަސް، މީސްމީޑިއާގައި ވަރަށް ހަރަކާތްތެރިއެވެ. ރަވީނާ އަންނަނީ އިންސްޓަގްރާމްގައި ދޭތެރެ ދޭތެރެއިން، އޭނާގެ ރީތިކަމުގެ ސިއްރުތައް، ނުވަތަ “ބިއުޓީ ރޫޓީންސް” ކިޔައިދެމުންނެވެ.\nއެގޮތުން އިންސްޓަގްރާމްގައި 4.8 މިލިއަން ފޮލޯވަރުން ތިބި ރަވީނާ މީގެކުރިން ވަނީ އޭނާގެހަންގަނޑު މަޑުކޮށް، އުޖާލާކޮށް ހުރުމުގެ ސިއްރު ކިޔައިދީފައެވެ. އެއްލައްކަ އަށްވުރެ ގިނަ މީހުން ބަލާފައިވާ އެ ވީޑިއޯގައި ރަވީނާ ބުނަނީ، އުޖާލާ ހަންގަނޑެއް ބޭނުންވާނަމަ ގޭގައި ތައްޔާރުކޮށްގެން ފޭސް ޕެކެއް ހޭކުމަށެވެ. އަދި އޭނާ ބޭނުންކުރާ ފޭސްޕެކް ތައްޔާރުކުރާ ގޮތް ވެސް ކިޔައިދީފައިވެއެވެ.\nއެ ޕެކަށް ބޭނުންވަނީ ގޮދަން ފުށާއި، މޫނުގައި ހާކާ ތާޒާ ކްރީމާއި، ރީނދޫ ކޮޅެއް ކަމަށް ރަވީނާ ބުނެއެވެ. މި ތިނެތި އެއްކޮށްލުމަށްފަހު މޫނާއި، ކަރާއި ދެއަތްތިލި އަދި މޮއިސްޗަރައިޒް ކުރަން ބޭނުންވާ އެހެން ހިސާބުތަކުގައި އުނގުޅުމަށް ރަވީނާ ލަފާދެއެވެ. ފަހަރުގައި 46 އަހަރުގައި ވެސް ރަވީނާ އެހާ ޒުވާންކޮށް ހުންނަނީ މި ޕެކް އުނގުޅާތީ ކަމަށް ވެދާނެއެވެ.\nމީގެ އިތުރުން ވެސް ރަވީނާ ވަނީ، މޫނުގައި ނަގާ ބިހި ފިލުވުމަށް ހާއްސަ ފަރުވާއެއް މީގެކުރިން ކިޔައިދީފައެވެ.


އިންސީންގެ ޖިންސީ ސިކުނޑީގެ ވާދަ — Ihavandhoo.com\nއިންސީންގެ ޖިންސީ ސިކުނޑީގެ ވާދަ\n29 ޖޫން 20132ޢަބްދުލްމާނިޢު ޙުސައިން\nސިކުނޑިއަކީ މާތް ރަސްކަލާންގެ މި ބިންމަތީގައި ޚަލްޤުކުރެއްވި އެހެން މަޚުލޫޤުންތަކަށް ވުރެ އިންސާނާ ބޮޑުވެ މާތްވުން ބިނާވި ހަމައެކަނި ވަޞީލަތެވެ. ޙައިވާނުންގެ ދަރަޖައިން ސަލާމަތްވުމަށް މިންވަރުކުރެއްވި ރަމްޒެވެ. އިންސާނީ މެޝިނުގެ ފުލު ސޯބަކީ އެއީ އެވެ. އިންސާނާ އިންސިއަކަށް ވުމުގެ ހުރިހާވެސް ބާރެއް އެކުލެވިގެންވާ އެއްޗަކީ އެއީ އެވެ.\nމި ބިންމަތީގައި ލެއްވި ކޮންމެ މަޚުލޫޤެއްގައި ވެސް ޖިންސު މާތް ރަސްކަލާންގެ ޚަލްޤު ކުރެއްވި އެވެ. އަދި ޖިންސުގެ މެދުގައި ޤުދުރަތީ ތަފާތުތައް ވެސް ޖެއްސެވި އެވެ. އިންސީންގެ ތެރޭގައި ވެސް ކަން އޮތީ މި ޤުދުރަތްތެރިކަމުގެ މަތީގަ އެވެ.\nސިކުނޑިއަކީ އިންސާނާގެ ފަށަން ކަމުގައި ވީހިނދު، ފިރިހެން އިންސި އާއި އަންހެން އިންސީގެ ކިބައިގައި ހުރި ޤުދުރަތުގެ ތަފާތު ބިނާވެފައިވާ އެންމެ އަސާސީ މައިދާނަށް ވާނީ މިދެންނެވި ސިކުނޑިކަން ކަށަވަރެވެ. ވީމާ އިންސީންގެ ޖިންސީ ސިކުނޑީގައި ހުރި ތަފާތުތައް ދެނެގަތުމަކީ ވަރަށް މުހިއްމު ކަމެކެވެ. ޚާއްޞަކޮށް އިންސާނުންގެ ޖިންސުގައި އުފެދިފައިވާ ވާދަ ވެރިކަމާ އެކުގަ އެވެ. މިފަދަ ދިހަ ތަފާތެއް ބަޔާންކޮށްލަން ކަމަށެވެ.\n1- ގުނަ ހަރަކާތް\nއަންހެން ސިކުނޑީގެ އެންމެ ޚާއްޞަކަމަކީ ގުނަ ހަރަކާތް އެއްފަހަރާ ހިންގުމުގެ ސިފަ އެވެ. އަންހެން ސިކުނޑި ބައްޓަން ކުރެވިފައި ވަނީ އެއްފަހަރާ އެއް ވަގުތެއްގައި އެތައް ކަމެއް ކުރެވޭ ގޮތަށެވެ. ޓީވީ އަށް ސަމާލުވަމުން، ފޯނުން ވާހަކަ ދައްކަމުން، ކައްކާލުމަކީ އަންހެން ސިކުނޑިއަށް އެއްވެސް ކަމެއް ނޫނެވެ.\nނަމަވެސް އެއްވަގުތެއްގައި ފިރިހެން ސިކުނޑިއަށް ކުރެވޭނީ ހަމަ އެންމެ ކަމެކެވެ. ފިރިހެން ސިކުނޑި ބައްޓަން ކުރެވިފައި ވަނީ އެއް ވަގުތެއްގައި އެންމެ މަސައްކަތެއް ކުރެވޭ ގޮތަށެވެ. ޓީވީ އަށް ސަމާލުވަމުން ފޯނުން ވާހަކަ ދެއްކުމަކީ ފިރިހެން ސިކުނޑި އަށް ކުރެވޭ ވަރުގެ ކަމެއް ނޫނެވެ. ފޯނުން ވާހަކަ ދައްކާ ނަމަ ފިރިހެން ސިކުނޑި އަށް ޖެހެނީ ޓީވީ މަތިން ހަނދާން ނައްތާލާށެވެ. ފިރިހެން ސިކުނޑިން ޓީވީ ބެލިދާނެ އެވެ. ފޯނުން ވާހަކަ ވެސް ދެއްކި ދާނެ އެވެ. އަދި ކިއެއްތަ ކެއްކި ވެސް ދާނެ އެވެ. ނަމަވެސް ތިންކަން ވާނީ ތިންފަހަރު މަތިންނެވެ.\nތަފާތު ގިނަ ބަސްތައް ދަސްކުރުމަކީ އަންހެން ސިކުނޑި އަށް ވަރަށް ފަސޭހަކަމެކެވެ. އެހެނަސް ބަހެއް ދަސްކުރުމަކީ ފިރިހެން ސިކުނޑި އަށް ވަރަށް ދަތި ކަމެކެވެ. ދެރަކަމަކީ އަންހެން ސިކުނޑި މާ އަވަހަށް ގޮތް ހުސްވާތީ އެވެ. ފިރިހެން ސިކުނޑި މަދު ފަހަރަކު ނޫނީ ގޮތެއް ހުހެއް ނުވާނެ އެވެ.\nއުމުރުން3އަހަރުގެ ފިރިހެން ސިކުނޑިއަށް ވުރެ ހަމަ އެ އުމުރުގެ އަންހެން ސިކުނޑި އަށް މާދަރީ ބަހުގެ ލަފްޒުތައް ދަސްވެފައި ހުންނަ މިންވަރު އާންމުގޮތެއްގައި3ގުނަ އިތުރުކަން ސާބިތުވެ އެވެ.\nފިރިހެން ސިކުނޑީގެ ވަރަށް ބޮޑު ޖާގައެއް ތަހްލީލީ މަސައްކަތްތައް ތަހައްމަލް ކުރުމަށް ހުސްކުރެވިފައިވެ އެވެ. ވަޒަންކުރުމާއި، މިންކުރުމާއި، ހައްލު ހޯދުމުގެ އިޖުރާޢަތުގެ ތެރެއިން ބޮޑު ޢިމާރާތެއް ޑިޒައިންކޮށް މެޕެއް ކުރަހާލުމަކީ ފިރިހެން ސިކުނޑި އަށް އެހާ އުނދަގޫ ކަމެއް ނޫނެވެ.\nނަމަވެސް އަންހެން ސިކުނޑިއަށް އޮޅުންބޮޅުން ގިނަ މެޕެއް ނަގާގަތުމަކީ ވަރަށް ދަތިކަމެކެވެ. އަދި މިފަދަ ކުރެހުމެއްގެ ތަފްޞީލްތައް ދެނެގަތުމަކީ އަންހެން ސިކުނޑި އަށް އެހާމެ އުނދަގޫ ބޮޑު ކަމެކެވެ. އަންހެން ސިކުނޑި އަށް މި ފަދަ މެޕް ސިފަ ވާނީ ކަރުދާހުގައި ގޮތެއްފޮތެއް ބެލުމެއް ނެތި އަޅާފައި ހުންނަ ރޮނގުތަކެއް ގޮތުގަ އެވެ.\nފިރިހެން ސިކުނޑީގައިވާ ބޮޑު ތަހްލީލް ޖާގަތައް ކާރު ސައިކަލް ފަދަ އުޅަނދު ފަހަރު ދުއްވުމުގައި ވަރަށް ބޮޑަށް ބޭނުންކުރެ އެވެ. ބާރަށް އުޅަނދު ދުއްވާލުމަކީ ފިރިހެން ސިކުނޑި އަށް ފަސޭހަ އަދި ހިތްގައިމު ކަމެކެވެ. އުޅަނދުގެ ދުވެއްޔާއި މިޝްރާބަށް ރިޢާޔަތްކޮށް މާދުރުން ފެންނަ އެއްޗިއްސަށް ސަމާލުވަމުން އުޅަނދުގެ ދުވެލި ސާދާ ހަލުވި ކަމާއެކު ހިނދުން ހިނދަށް ކުރިޔަށް ގެންދިއުމަކީ ފިރިހެން ސިކުނޑި އަށް މާ އުނދަގޫ ކަމެއް ނޫނެވެ. އިވޭ އަޑުތަކާއި ފެންނަ މަންޒަރުތައް ހަނދާން ނައްތާލުމަށް ފަހު ފިރިހެން ސިކުނޑި ސީދާ ހުސްވެގެން އިންނަނީ ހަމައެކަނި ދުއްވުމަށެވެ.\nއެހެނެއްކަމަކު އުޅަނދުގެ ދުވެއްޔާއި މިޝްރާބަށް ރިޢާޔަތްކޮށް ދުރުން ފެންނަ އެއްޗިއްސަށް ސަމާލުވުމަށް އަންހެން ސިކުނޑި އަށް ގިނައިރުތަކެއް ހޭދަކުރަން ޖެހެ އެވެ. މިހެންވެ ބާރު ދުވެލީގައި އުޅަނދު ކުރިއަށް ގެންދިއުމަކީ އަންހެން ސިކުނޑި އަށް ވާވަރުގެ ކަމެއް ނޫނެވެ.\nއަންހެން ސިކުނޑިއާ ހަތަރު ކަޅި ހަމަކޮށް ފިރިހެން ސިކުނޑި އަށް ދޮގެއް ހަދާލުމަކީ ލާހިކު ކަމެއް ނޫނެވެ. ހަދައިފިތަ ހުއްޓުން އަރައި، ބޭޒާރު ވާނެ އެވެ.\nއާދަޔާ ޚިލާފު ޤުދުރަތީ އަންހެން ސިކުނޑި އަށް ޚާއްޞަ ބާރުތަކެއް ލިބިގެންވެ އެވެ. އަންހެން ސިކުނޑިއާ މުޚާތަބުކުރެވޭހިނދު، ޚަތީބުގެ މޫނުމަތީ އަސަރުތަކުގެ ހަތްދިހަ އިންސައްތަ، ހަށިގަނޑުން އިއްވާ އަޑުގެ 20 އިންސައްތަ އަދި އަނގައިން ބަސް ނިކުންނަ ގޮތުގެ ދިހަ އިންސައްތަ އަންހެން ސިކުނޑިން ދެނެގަނެ އެވެ. މިއީ ފިރިހެން ސިކުނޑި އަށް ލިބިގެންވާ ސިފައެއް ނޫނެވެ.\nދަންނަވަންތޯ ފިރިހެން ސިކުނޑިއާ ހަތަރުކަޅި ހަމަކޮށްގެން ދޮގެން ހަދާލުމަކީ އަންހެން ސިކުނޑި އަށް ފެން ފަދަ ކަމެކެވެ. އެއްވެސް ކަމެއް ނޫނެވެ. ވީމާ އަންހެން ސިކުނޑިތަކާ މެދު ސަމާލުވާށެވެ.\nފިރިހެން ސިކުނޑީގައި މައްސަލަތަކެއް ފުނިޖެހިއްޖެނަމަ، އެ މައްސަލަތައް ދެނެގަނެ ވަކިވަކިކޮށްލުމަށް ފަހު، ފަހަރަކު މައްސަލައަކަށް ހައްލު ހޯދަ އެވެ. ފިރިހެން ސިކުނޑީގެ އަހުލުވެރިން ބައެއްފަހަރު ކަންކަމަށް ގެއްލި ހުއްޓުން އަރާފައި އެ ތިބެނީ އެ މަސައްކަތުގަ އެވެ.\nއަންހެން ސިކުނޑީގައި މައްސަލަތަކެއް އުތުރިއަރާނަމަ، އެ މައްސަލަތައް ވަޒަންކޮށް ދެނެގަނެ ހައްލު ހޯދުމަކީ ކުރެވޭ ވަރުގެ ކަމަކަށް ނުވެ އެވެ. އެ ޙާލަތުގައި އަންހެން ސިކުނޑި އެދެނީ އެ މައްސަލަތައް އެހެން ސިކުނޑިއަކަށް ވާޞިލްކޮށް، އަޅާލުމާއެކު އެ މައްސަލަތަކުގެ އަޑު އެހުމަށެވެ. އެކަން ކުރެވިއްޖެ ނަމަ އިސާހިތަކު އަންހެން ސިކުނޑި އަށް އުފާވެރިކަން ވެރިވާނެތެވެ. ހިތްހަމަ ޖެހިގެން އެނދުގައި ކަންނެތް ވެލާނެތެވެ. އެ މައްސަލަތަކަށް ހައްލެއް ނުލިބުނަސް ވެހެވެ.\nފިރިހެން ސިކުނޑީގެ ހުރިހާވެސް އުންމީދަކީ އަދި ބޭނުމަކީ ވެސް ކުރިއަށް ގޮސް ހައްލު ހޯދައި ބުރަ ބިޔަ ބޮޑެތި ކަންކަމުގެ ތެރެއިން ކާމިޔާބު ހޯދުމެވެ. ނުވަތަ މި ނޫންވެސް މި ޒާތުގެ ކަންކަމެވެ. އަންހެން ސިކުނޑި އެދެނީ ގުޅުންތެރިކަމާއި، ރަޙްމަތްތެރިކަމާއި، ޢާއިލާ އަދި އަޅާލުންތެރިކަމެވެ. ނުވަތަ މިފަދަ ކަންކަމެވެ.\nގުޅުންތެރިކަމާމެދު އަންހެން ސިކުނޑި ހާސްވެފައިވާ ނަމަ، މަސައްކަތަށް އެއްވެސް ސަމާލުކަމެއް ނުދެ އެވެ. މަސައްކަތާމެދު ފިރިހެން ސިކުނޑި ކަންބޮޑުވެފައިވާ ނަމަ، ގުޅުންތެރިކަމަށް އެއްވެސް އަޅާލުމެއް ނުބަހައްޓަ އެވެ.\nއަންހެން ސިކުނޑި ބަސް ބުނަނީ ނުސީދާކޮށެވެ. ދިޔުޅި ވަރަށް ދިގު ކުރާނެ އެވެ. ކިތަންމެ އިރެއް ވާންދެން ވެސް ވަށާ ބުރުޖަހާފާނެ އެވެ. ތަފާއްޔަކަށް ނާރާނެ އެވެ. ފިރިހެން ސިކުނޑި ބަސް ބުނަނީ ސާފު ސާދާ ކޮށެވެ. ހުއްޓި ހުންނާނީ ސީދާ ތަފާލި މެދުގަ އެވެ.\nޖަޒުބާތީ ޙާލަތުގައި އަންހެން ސިކުނޑި ވިސްނުމެއް ނެތި ގިނަ ބަސް ބުނެ އެވެ. އެ ފަދަ ޙާލަތުގައި ފިރިހެން ސިކުނޑިން ޢަމަލުތައް ގިނަ ކުރެ އެވެ. ނަމަވެސް ފިކުރު ކުރުމެއް ނެތި އެވެ.\n- މައުލޫމާތު ނެގީ "ޔޫސްފުލް އިންފޮމޭޝަން އެންޑް ހެލްތު ޓިޕްސް" ފޭސްބުކް ޕޭޖުން\nސުރުހީއާ މަޢުލޫމާތަކާ ނުގުޅެ. ޖިންސީ ސިކުނޑީގެ މާނަ ބަލާބަލަ. އެއީ ކޮންއެއްޗެއް ތޯ\n– 1 ޖުލައި 2013 1 1\nޖިންސްގެ މާނަ އަކީ އަންހެން ފިރިހެން.. ޖިންސީ ސިކުނޑިއަކީ އަންހެން ފިރިހެން ސިކުނޑި..\n–2ޖުލައި 2013 8 7


vnews - MNDF ge beyfulhukau duty ga huttaa kulligothakah niyaavejje\nކެޕްޓަން މުހައްމަދު ރާމިޒް\nދިވެހި ސިފައިންގެ ޚިދުމަތުގައި މަސައްކަތްކުރައްވަމުން ގެންދެވި ބޭފުޅަކު ޑިއުޓީގައި ހުއްޓާ ކުއްލި ގޮތަކަށް ނިޔާވެއްޖެ އެވެ.\nމިއަދު ހަވީރު ނިޔާވެފައިވަނީ ކެޕްޓަން މުހައްމަދު ރާމިޒްއެވެ.\nވީނިއުސްއަށް މައުލޫމާތު ދެއްވަމުން އެމްއެންޑީއެފްގެ އިންފޮމޭޝަން އޮފިސަރު ކެޕްޓަން އިބްރާހިމް އާޒިމް ވިދާޅުވީ ކެޕްޓަން މުހައްމަދު ރާމިޒު ނިޔާވިއިރު ހުރީ ޑިއުޓީގައި އެމްއެންޑީއެފްގެ ނޮދަން އޭރިޔާގެ ޕޯސްޓްގައި ކަމަށެވެ.\nއާޒިމް ވިދާޅުވީ މިއަދު ހަވީރު ސިފައިން ކުރިއަށް ގެންދިޔަ އެކްސަސައިޒްގައި ވެސް ކެޕްޓަން ރާމިޒު ބައިވެރިވެފައިވާ ކަމަށާ ދުވަމުންދަނިކޮށް ކުއްލިއަކަށް ވެއްޓުމާއި ގުޅިގެން ޅ. ނައިފަރު ހޮސްޕިޓަލަށް ކުޑަވަގުތުކޮޅެއްގެ ތެރޭގައި ގެންދެވުނު ކަމަށެވެ.\nއުމުރުން 48 އަހަރުގައި ނިޔާވި ކެޕްޓަން މުހައްމަދު ރާމިޒުގެ ހަށިގަނޑު މާލެ ގެނައުމުގެ މަސައްކަތް ސިފައިން މިހާރު ދަނީ ކުރަމުންނެވެ.\nކެޕްޓަން މުހައްމަދު ރާމިޒް ސިފައިންގެ ޚިދުމަތާ ގުޅިފައިވަނީ 19 އޯގަސްޓް 1995 ގައެވެ. ޚިދުމަތުގެ މުއްދަތުގައި ލިބިލައްވާފައިވާ ޝަރަފުގެ ނިޝަންތަކުގެ ތެރޭގައި ސިފައިންގެ ޚިދުމަތުގެ މެޑަލް، އަޚްލާގީ މެޑަލް، 17 ވަނަ ސާކް ސަމިޓް މެޑަލް، ދިގު މުއްދަތެއްގައި ޚިދުމަތް ކުރުމުގެ ކުލަ، އަޚުލާޤީ ކުލަ3ފަހަރަށް އަދި އިޚްލާސްތެރި ޚިދުމަތުގެ ކުލަ އާއި ސިފައިންގެ ޚިދުމަތުގެ ކުލަ ހިމެނެއެވެ.\nކެޕްޓަން މުޙައްމަދު ރާމިޒް ނިޔާވިއިރު ސިފައިންގެ ޚިދުމަތުގައި 23 އަހަރާއި 04 މަހާއި 21 ދުވަސް ހޭދަކުރައްވާފައިވެއެވެ.


ގްލަސްގޯގައި ހިނގަމުންދާ COP26 ގައި މިޕާރޓީގެ ރައީސް، ރައީސް މުޙައްމަދު ނަޝީދު މުހިއްމު ގިނަ ހަރަކާތްތަކެއްގައި ބައިވެރިވެ ވަޑައިގަންނަވާނެ. – Maldivian Democratic Party\n01 ނޮވެމްބަރު 2021\nގްލަސްގޯގައި ހިނގަމުންދާ COP26 ގައި މިޕާރޓީގެ ރައީސް، ރައީސް މުޙައްމަދު ނަޝީދު މުހިއްމު ގިނަ ހަރަކާތްތަކެއްގައި ބައިވެރިވެ ވަޑައިގަންނަވާނެ.\nސްކޮޓްލޭންޑްގެ ގްލަސްގޯގައި މިހާރު ހިނގަމުންދާCOP26 ގައި ދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) ގެ ރައީސް، އަދި ރައްޔިތުންގެ މަޖިލީހުގެ ރައީސް މުޙައްމަދު ނަޝީދު މުހިއްމުގިނަ ހަރަކާތްތަކެއްގައި ބައިވެރިވެ ވަޑައިގަތުމަށް ހަމަޖެހިފައިވެއެވެ.\nCOP26 ގެތެރެއިން ސީވީއެފް ކްލައިމެޓް އިމަޖެންސީ ޕެކްޓް ހާސިލްކުރުމަށް ބޭއްވޭ މަތީ ފެންވަރުގެ ބައްދަލުވުމުގައި ރައީސް މުޙައްމަދު ނަޝީދު ބައިވެރިވެ ވަޑައިގަންނަވާނެއެވެ. އަދި COP26 ގެތެރެއިން ގްލަސްގޯގައި އައި.ޕީ.ޔޫ ގެ ސްޕީކާސް ކޮންފަރެންސާއި ސްކޮޓްލޭންޑް ޕާލަމެންޓްގައި ގްލޯބް COP26 ލެޖިސްލޭޓާސް ސަމިޓުގައި އެމަނިކުފާނު ބައިވެރިވެ ވަޑައިގަންނަވާނެއެވެ. އަދި ކޮމަންވެލްތް ޕާލަމެންޓްރީ އެސޯސިއޭޝަންގެ ސެކްރެޓަރީ ޖެނެރަލް އާ ބައްދަލު ކުރެއްވުންވެސް އޮންނާނެއެވެ.\nހަފްތާގެ ހަރަކާތްތަކަށްފަހު ބޭއްވޭ ސީވީއެފްގެ ޕްރެސް ކޮންފަރެންސްގައި އެމަނިކުފާނު ބައިވެރިވެ ވަޑައިގަންނަވާނެއެވެ. އަދި ޑާކާ-ގްލާސްގޯ ޑެކްލަރޭޝަންއާ ބެހޭ ޕްރެސް ކޮންފަރެންސްގައިވެސް ބައިވެރިވެ ވަޑައިގަންނަވާނެއެވެ. އަދި ދުނިޔޭގެ ވިޔަފާރިވެރި ލީޑަރުންނާއެކު ދަ ބީ-ޓީމް ބާއްވާ އިވެންޓްގައި އެމަނިކުފާނު ބައިވެރިވެވަޑައިގަތުމަށް ހަމަޖެހިފައިވެއެވެ.\nހަމައެފަދައިން، ކަނޑާއި މުރަކައިގެ ފަރުތައް ހިމާޔަތްކުރުމާ ގުޅޭ ޑޯއެޝޭ ބޭންކްގެ އިވެންޓާއި ފޯރަމް ވަލްނަރަބިލިޓީ ޓް ޕްރޮސްޕަރިޓީ، ކްލައިމެޓް ޕްރޮސްޕަރިޓީ ޕްލޭންގައި އެމަނިކުފާނު ބައިވެރިވެ ވަޑައިގަންނަވާނެއެވެ. އަދި އެމަނިކުފާނުގެ ޝަރަފްގައި ބޭއްވޭ މޫސުމީ އެކްޝަންތަކާއި އައު ޓެކްނޮލޮޖީ ބޭނުންކުރުމާ ގުޅޭ ” ބްލެއަރ ހައުސް ” އިވެންޓްގެ ޚާއްޞަ ޕެނެލްގައި ބައިވެރިވެވަޑާއިގަންނަވާނެ އެވެ.\nCOPގެ ސެންޓަރ-ރައިޓްގެ ނަމުގައި އޮންނަ އިވެންޓާއި ނޭޗަރ އީވްނިންގ ރިސެޕްޝަނުގެ ނަމުގައި އޮންނަ އިވެންޓްގައި ވެސް ރައީސް މުޙައްމަދު ނަޝީދު ބައިވެރިވެ ވަޑައިގަންނަވާނެއެވެ.\nއަދި COP26 ފެށިގެންދާ ހިސާބު ޒުވާން އެކްޓިވިސްޓުންނާއި މަޝްހޫރު ކްލައިމެޓް އެކްޓިވިސްޓް ބިލް މެކްބިން އާއި މަޝްހޫރު ލަވަކިޔުން ތެރިޔާ ޕެޓީ ސްމިތް އާއެކު އޮންނަ ޙަރަކާތުގައި ރައީސް ނަޝީދު ބައިވެރިވެ ވަޑައިގަންނަވާނެއެވެ.\nހަމައެފަދައިން، ޕްރެސްކޮންފަރެންސްތަކާއި، މަޝްހޫރު ވަކިވަކި މީޑިއާ ތަކަށް ޚާއްޞަ ކޮށްގެން ދެއްވާ އިންޓަރވިއުތައް ދެއްވުން ވެސް ހިމެނެއެވެ.


ޖިންސީ، ޖިސްމާނީ އަނިޔާ ހުޓުވުމަކީ ފަރުދީ ވާޖިބެއް!!! - MV Times\nޖިންސީ، ޖިސްމާނީ އަނިޔާ ހުޓުވުމަކީ ފަރުދީ ވާޖިބެއް!!!\n0 January 9th, 2013 - 4:40 PM\nށ. ފޭދޫގައި 15 އަހަރުގެ ކުއްޖަކަށް ލިބުނު ދަރިފުޅު ވަޅުލައިފި. ކުޑަ އަންހެން ކުއްޖަކާ ބަދުއަހުލާގީ އަމަލު ހިންގި ކަމުގެ ތުހުމަތުގައި މީހަކު ހައްޔަރުކޮށްފި. އުމުރުން ހަ އަހަރުގެ އަންހެން ކުއްޖަކާ ގަދަކަމުން ބަދުއަޚުލާގީ އަމަލު ހިންގުމުގެ ތުހުމަތުގައި 49 އަހަރުގެ ފިރިހެނަކު ފ. ނިލަންދޫން ހައްޔަރުކޮށްފި. އަންހެން ދެ ދަރިންނާ އެކު ގަދަކަމުން ބަދުއަހުލާގީ އަމަލު ހިންގި ނ. އަތޮޅު ރަށެއްގެ ބައްޕައަކު 24 އަހަރަށް ޖަލަށް ލާން ހުކުމްކޮށްފި. ގދ. ގައްދޫގައި އުމުރުން 10 އަހަރުގެ އަންހެން ކުއްޖަކާ ބަދުއަހުލާގީ އަމަލު ހިންގުމުގެ ތުހުމަތުގައި 54 އަހަރުގެ ފިރިހެނަކު ފުލުހުން ހައްޔަރުކޮށްފި. ށ. ފޭދޫގައި 15 އަހަރުގެ އަންހެން ކުއްޖަކަށް ލިބުނު ދަރިފުޅު ވަޅުލި މައްސަލަ. ކުޑަ ފިރިހެން ކުއްޖަކާ ގަދަކަމުން ބަދުއަހުލާގީ އަމަލު ހިންގަމުން ދިޔަ ކަމުގެ ތުހުމަތުގައި 77 އަހަރުގެ ފިރިހެނަކު ހދ. ކުޅުދުއްފުށިން ހައްޔަރު ކޮށްފި. ހދ. ކުޅުދުއްފުށީ ޖަލާލުއްދީން ސްކޫލުގެ ސަރުދާރެއްގެ ވަޒީފާގައި ހުރި މީހަކު، އެ ސްކޫލުގެ މަސައްކަތު މީހުންތަކަކާ ގަދަކަމުން ބަދުއަޚުލާގީ އަމަލު ހިންގި ކަމުގެ ކުށް ސާބިތުވެއްޖެ. މާލޭ ގެއަކަށް ވަދެ 13 އަހަރުގެ ކުއްޖަކަށް ޖިންސީގޯނާކުރުމަށް ފަހު ފިލައިގެން އުޅޭ މީހަކު ހޯދަން ފަށައިފި.\nމިއީ ހައްތަހާވެސް މިއަހަރު ޖެނުއަރީ 1 އިން ފެށިގެން އަޅުގަނޑުމެންނަށް އިވިގެން ދިޔަ އަޑު ތަކެކެވެ. ތުއްތު ތުއްތު މައުސޫމް ކުއްޖެއްގެ އިއްފަތް ފޭރިގަތް ވާހަކައެވެ. ނުވަތަ ތަންދޮރު އޮޅުން ނުފިލާވަރުގެ ކުޑަކުދިންނަށް މީހަކު ނުވަތަ ބަޔަކު ޖިންސީ އަނިޔާ ކުރި ވާހަކައެވެ. ރޭޕް ކުރި ވާހަކައެވެ. މީހަކު އޭނާގެ ފަހަރިޔާ ބެހުނު ވާހަކައެވެ. ބައްޕަ ނުވަތަ ދޮން ބައްޕަ އަމިއްލަ އަންހެން ދަރިފުޅާ އެކު ގަދަ ކަމުން ބަދުއަޚްލާޤީ އަމަލު ހިންގި ވާހަކައެވެ. ބައްޕަގެ ދަރިޔަކަށް ބަލިވެ އިން ވާހަކައެވެ. މިއީ ހައްތަހާވެސް މި ރާއްޖޭގައި ފާއިތުވެގެން ދިޔަ9ދުވަހުގެ ތެރޭގައި ހިނގާދިޔަ ހާދިސާ ތަކެވެ. ކަން ބޮޑުވެ އެކަމާ ދެކޮޅަށް ޗުއްޕުއޭ ބުނި ކަމާ ބެހޭ ފަރާތެއް ނެތެވެ. ޖެންޑަރ މިނިސްޓްރީގައި ތިއްބެވި މިފަދަ ކަންތައްތައް ބަލަން ހަވާލުކޮށްފައިތިބި ފަރާތްތަކާއި، ހިއުމަން ރައިޓްސް އޭ ކިޔައިގެން އަޑުގެ ތަށްމިނަށް ހަޅޭ ލަވަމުންދާ ފަރާތްތަވެސް ބީރު ކަންފަތެއް ދީގެން މިއަދާ ހަމަޔަށް ތިބީ މިއީ ކިހާވަރެއްގެ މައްސަލަ ތަކެއްކަން ނޭގޭތީ ބާވައެވެ؟\nތަފާތު ހިސާބުތައް ދައްކާ ގޮތުން ރާއްޖޭގެ އަންހެނުންގެ ތެރެއިން ކޮންމެ3އަންހެނަކުން 1 އަކީ ޖިންސީ ނުވަތަ ޖިސްމާނީ އަނިޔާއެއް ލިބިފައިވާ އަންހެނެކެވެ. އަންދާޒާ ކުރެވޭ ގޮތުގައި 50000 އެއްހާ އަންހެނުންނަކީ އުމުރުގެ ކޮންމެވެސް ހިސާބެއްގައި ޖިންސީ ނުވަތަ ޖިސްމާނީ އަނިޔާއެއްގެ ޝިކާރަޔަކަށް ވެފައިވާ އަންހެނެކެވެ. މިއީ ވިސްނާލަން ވެއްޖެ ކަމެކެވެ.\nކުޑަކުދިންނާއި އަންހެނުންނަށް ދެވޭ ޖިންސީ އަނިޔާތަށް ފަހަކަށް އައިސް އިތުރު ވެފައިވާ އިރު މިކަމަކީ ކިހިނެއް ވެގެން ކޮންބައެއްގެ އިހުމާލުން ވާކަންތައްތަކެއްތޯ ބެލުމަކީ މިއަދު ފަރުދީ ވާޖިބަކަށް ވެފައިވާ ކަމެކެވެ. ސަރުކާރުގެ ބޮޑެއް ނުވަތަ ނަން މަޝްހޫރު މީހެއްގެ ދަރިޔަކަށް މިފަދަ ކަމެއް ވެއްޖެ ނަމަ މުޅި ޤައުމުގައި އެވާހަކަ ނޫން ވާހަކައެއް ނޯންނާނެއެވެ. ޖެންޑަރ މިނިސްޓްރީ އާއި ހިއުމަން ރައިޓްސްއާ ފުލުހުންވެސް ރޯމަހެއް ތެޅޭ ހެން ތެޅޭނެއެވެ. މިހާރު ކަމާ ބެހޭ ފަރާތްތައް ހަނު ހުންނަނީ ނިކަމެތި ރައްޔިތު މީހާއަށް މިފަދަ ކަންތަކެއް ދިމާވުމުންނެވެ. މިއީ ދެބަސް ވެވެން ނެތް ހަޤީޤަތެވެ.\nއަންހެނުންނާއި ކުޑަކުދިންނަށް ދެވޭ ޖިންސީ ހާނިކައިގެ ވާހަކަ ދައްކާއިރު ސަރުކާރާއި އަމިއްލަ އޮފީސް ތަކުގައި ހިންގާ ޖިންސީ ފުރައްސާރައިގެ އަމަލުތަކަކީވެސް މިމުޖުތަމައުގައި ބޮޑު ވެފައިވާ މައްސަލައެކެވެ. ވަޒީފާގެ ފުރުސަތުތަކަށް ކުރިމަތިލާ އަންހެން ކުދިންނަށް ވަޒީފާ ހަމަޖެހެނީ ގުނަވަނެއްގައި ހިފާލަން ދިނުމުން ނުވަތަ "ވަން ނައިޓް ސްޓޭންޑް" އަކަށް ފުރުސަތު ދިނުމުން ކަމީ އެންމެން ދަންނަ ބޮޑު ސިއްރެކެވެ. ސަރުކާރު އޮފީސް ތަކުގައި މަސައްކަތް ކުރާ އަންހެން ކުދިންނަށް މަޖުބޫރު ކުރުވައިގެން "ބޮސް"އަށް ކަނޑިކެ ހިއްލުވީކީ އިއްޔެއަކު މިއަދަކު ނޫނެވެ. އަޅުގަނޑުމެން "ތާހިރު" ކޮށްގެން ފަހުރުވެރިކަމާއި އެކު ކިޔާ ކާބަފައިންގެ "މުޑުދާރު" ތާރީހުން މިކަމަށް ހެކިވާނެއެވެ.\nއަޅުގަނޑުމެންގެ ކުޑަކުޑަ މުޖުތަމައު އިން މި ހަޑި މުޑުދާރު އަމަލު ނައްތާލުމަކީ ހަމަ ކޮންމެ މީހެއްގެވެސް ވާޖިބެކެވެ. ކޮންމެ މީހަކުވެސް އަމިއްލަ މަސައްކަތެއްގެ ގޮތުން ރާއްޖޭގައި ތުއްތު ކުދިންނާއި އަންހެނުންނަށް ދެވޭ ޖިންސީ އަދި ޖިސްމާނީ އަނިޔާ ހުއްޓާލުމަށް މަސައްކަތް ފެށުމަކީ ފާގަތި މުސްތަގުބަލަކަށް އެޅޭ ވަރުގަދަ ބިންގަލަށް ވާނެއެވެ.


Hairaan kuruvanivi ehenas hageegatheh - Hali News\nހައިރާން ކުރުވަނި، އެހެނަސް ހަގީގަތެއް\n11 March 2021, 17:16\nއިންޑިއާގެ އަންދުރަ ޕްރަދޭޝްގެ އަވަށެއްގައި ހިމާރުގެ މަސްކެއުން އަޖައިބު ވާވަރަށް ގިނަ ވެއްޖެއެވެ. އަދި ހިމާރުގެ ކިރު ފެލައިގެން ބުއިންވެސް އެހާ ގިނައެވެ. ތަފާސް ހިސާބުތައް ދައްކާގޮތުގައި ފާއިތުވި ފަސް އަހުރު ދުވަހުގެ ތެރޭގައި ހައިރާން ކުރުވަނިވި އަދަދަކަށް ހިމާރު ކަތިލާފައި ވެއެވެ.\nމި އަވަށުގެ އާދަކާދައިގެ ގޮތުން ހިމާރު ގެންގުޅެނީ ދަތުރުފަތުރު ކުރުމަށެވެ. އަދި އޭގެ ކިރު ވިއްކުމާއި ބޮޑު އަގުގައި ގިނަ ފައިސާ ހޯދުމަށް ހިމާރުގެ މަސް ވިއްކައެވެ.\nވެރިރަށް އަމަރުވަތީއާ 40 ކިލޯ މީޓަރު ދުރުގައި އޮންނަ "ކުންޖާ ވެންކާ ޕައްޔާ" ކިޔާ ސަރަޙައްދުގެ ކޮންމެ ގެއެއްގެ ދޮރުމަތީގައި ހިމާރެއް ބަނދެފައި އޮވެއެވެ. މި ހިމާރު ގެންގުޅޭ ފަރާތްތަކުން އެ ޖަނަވާރުތަކުގެ މަސް ވިއްކުމަށް ހިމާރު ކަތިލާކަމަށް މިހާރު އެއްބަސް ވެއްޖެއެވެ. ހިމާރު ގެންގުޅޭފަރާތަކުން ބުނެފައިވަނީ އޭނާގެ5ހިމާރު އޮންނަ ކަމަށެވެ. އަދި ކޮންމެ އާދީއްތަ ދުވަހަކު އެއިން އެކަތި ކަތިލާފައި އޭގެ މަސްވިއްކާ ކާ ކަމަށް އޭނާ ބުނެއެވެ. އަދި އޭގެ މަހަކީ ސިއްޙަތަށް ވަރަށް ފައިދާ ހުރި އެއްޗެއްކަމަށް ވެސް އެމީހުން ގަބޫލުކުރެއެވެ.\nސަރުކާރުގެ އޮފިޝަލުން ބުނާގޮތުގައި ހިމާރުގެ މަސް ކެއުމާއި އޭގެ ކިރު ބުއިމަކީ ސިއްޙަތަށް ފައިދާ ހުރި ކަމެއް ނޫނެވެ. އެއީ އިހުޒަމާނުގައި ގަބޫލުކުރަމުން އައި ހަޤީގަތާ ޚިލާފު ވާހަކައެކެވެ. ހިމާރުގެ މަސް ކައި ކިރުބޮއި ހަދާ މީހުނަށް އެކަމުގައި ލިބިފައި މިވަނީ މުޅިން ދޮގު މައުލޫމާތެއްކަމަށް ޖަނަވާރުންނާބެހޭ ޑިޕާޓްމަންޓްގެ އެސިސްޓެންޓް ޑޮކްޓަރ ދަނަލަކްޝަމީ ބުނެފައި ވެއެވެ.\nއިންޑިއާ ސިފައިން މިކަން ހުއްޓުވުމަށް މަސައްކަތް ކުރި ނަމަވެސް ހިމާރު ގެންގުޅޭ ފަރާތްތަކުން މިކަން ނުހުއްޓައި އެމީހުންގެ ވިޔަފާރިއާގެން ކުރިއަށް ދެއެވެ. ހިމާރު ގެންގުޅޭ ފަރާތަކުން ބުނާ ގޮތުގައި ހިމާރު ކަތިލާ އޭގެ މަސް ވިއްކާ މީހުން ހައްޔަރު ކުރަންވީ ސަބަބެއް ނެތެވެ. ކުކުޅާއި ގެރިބަކަރި ކަތިލައިގެން ވިއްކާ މީހުންވެސް ހައްޔަރެއް ނުކުރާ ކަމަށް އޭމީހުން ބުނެއެވެ.\nމި އަވަށުގައި ގެރި ބަކަރީގެ ކިރާއި މަހަށްވުރެ ހިމާރުގެ މަހާއި ކިރު އަގު ބޮޑެވެ. ހިމާރަކީ ބަރު އެއްޗިހި އުފުލުމާއި ދަތުރުފަތުރަށް ބޭނުން ކުރި ޖަނަވާރެއް ކަމުގައި ވިޔަސް މިހާރު އެ ބޭނުމަށް ހިމާރުގެ ބޭނުން ހިފާކަން ނުޖެހެއެވެ. ތަރައްގީގެ ސަބަބުން އުލަނދު ތަކުގައި ދަތުރު ފަތުރު ކުރެވޭނެ ގޮތް ހަމަޖެހުމުންނެވެ. ނަމަވެސް އެހެން ޖަނަވާރުތަކަށް ލިބޭ ލޯތްބާއި އަޅާލުމެއް ހިމާރަކަށް ނުލިބެއެވެ.


މާއިން އަށް އެހީވުމަށް ފަންޑުރައިޒިންގ ޕުރޮގުރާމެއް ފަށައިފި — Ihavandhoo.com\nމާއިން އަށް އެހީވުމަށް ފަންޑުރައިޒިންގ ޕުރޮގުރާމެއް ފަށައިފި\n29 މާރިޗު 20182ޢަބުދުﷲ ޙަމީދު\nއުމުރުން 11 އަހަރުގެ ހއ. އިހަވަންދޫ މީނާޒު، މުހައްމަދު މާއިން މޫސާ ގެ ފަރުވާއަށް ފަންޑު ހޯދުމަށްޓަކައި އިހަވަންދޫ މަސްވެރިންގެ ގުޅުން (އިމަގު) ޖަމިއްޔާއިން ޕުރޮގުރާމް ތަކެއް ފަށައިފިއެވެ.\nމުހައްމަދު މާއިންގެ2ކިޑުނީ ފެއިލްވެފައިވުމުގެ ސަބަބުން މިވަގުތު ފަރުވާ ހޯދަމުން ދަނީ އިންޑިއާގައެވެ. މިބައްޔަށް ދާއިމީ ހައްލެއް ގެނައުމަށް ޓަކައި ކިޑްނީ ޓްރާންސްޕުލާންޓް ކުރުން ނޫން ގޮތެއް ނެތްކަމުގައި ޑޮކްޓަރުން ވަނީ ލަފާދީފައެވެ.\nމާއިންގެ ފަރުވާއަށް ގިނަ އަދަދަކަށް ފައިސާ ބޭނުންވާތީ، މާއިން އަށް އެހީތެރިވުމުގެ ގޮތުން އިމަގު ޖަމިއްޔާއިން ފަންޑުރައިސިންގ ޕުރުގުރާމްތައް ފެށުމުގެ ގޮތުން ބޭއްވި އިފްތިތާހީ އިވެންޓު ބާއްވާފައި ވަނީ މިރޭ 8:30 ގައި އިމަގު ވެހީގައެވެ.\nމާއިންގެ އާއިލާއާއި މާއިންއަށް ހެޔޮ އެދޭ ފަރާތްތަކާއި ދަރުމަވެރިން ބައިވެރިވި މި އިވެންޓު ޝަރަފުވެރިކޮށްދެއްވީ ހއ. އިހަވަންދޫ، ކުދިމާގެ، އަލްފާޟިލް ޢަދުނާން ޢަބުދުﷲ އެވެ. މިރޭގެ އިވެންޓުގައި، އިމަގުން މި ހިންގާ ހަރަކާތްތައް ފެށުމުގެ ގޮތުން ފަނޑު ފޮށި ހުޅުވުން އޮތެވެ. ފަންޑު ފޮށި ހުޅުވައި ދެއްވީ ޢަދުނާނު ޢަބުދުﷲ އެވެ.\nމިރޭގެ އިވެންޓުގައި ބައެއް ބައިވެރިން ޝުއޫރުފާޅުކޮށް ވާހަކަ ދައްކަވާފައި ވެއެވެ. އެގޮތުން އެމް.އެން.ޑީ.އެފް ވޮރަންޓު އޮފިސަރ ގުރޭޑް2އަލްފާޟިލް މުޙައްމަދު ޔާމިން، އިހަވަންދޫ މަދަރުސާގެ ޕުރިންސިޕަލް އަލްފާޟިލް އަޙްމަދު ރަޝީދު، ހއ. އަތޮޅު ކައުންސިލްގެ ރައީސް އަލްފާޟިލް ޢަބުދުﷲ ހުސެއިން، ހއ. އިހަވަންދޫ ކައުންސިލްގެ ރައީސް އަލްފާޟިލް މުޙައްމަދު ރަޝީދު އަދި މާއިންގެ މަންމަ އަލްފާޟިލާ އައިޝަތު އަޒުހާރާ ވާހަކަފުޅު ދެއްކެވި އެވެ.\nމިރޭގެ އިވެންޓުގައި މާއިންގެ މަންމަ އަޒުހާރާ ދެއްކެވި ވާހަކާގައި މިފަދަ މަސައްކަތެއް ކުރާކަމަށްޓަކައި މާއިންގެ އާއިލާގެ ފަރާތުން ޝުކުރު އަދާކުރުމާއި އެކު، މާލޭގަ ދިރިއުޅުއްވާ އިހަވަންދޫގެ ކުދިންގެ ފަރާތުން، ވަޒީފާގަ އުޅުއްވަމުން، ވަގުތު ހޯއްދަވައިގެން އެކުރައްވާ ބުރަ މަސައްކަތަށް ވަރަށް ބޮޑަށް ޝުކުރު އަދާކުރި އެވެ. އަދި އެންމެ ބޭފުޅުންގެ ފަރާތުން މާއިންގެ މަންމަ އެދިލެއްވީ މާއިން އަށްޓަކައި ހެޔޮ ދުޢާ ކޮށްދެއްވުމަށެވެ.\nމިރޭގެ އިވެންޓަށްފަހު ރަށުގެ ބައެއް ފިހާރަތަކާއި ހޮޓާ ތަކުގައި ވަނީ އިމަގު ޖަމިއްޔާގެ ފަރާތުން ފަންޑު ފޮށިތައް ބަހައްޓާފައެވެ. އަދި މިޕުރޮގުރާމުގެ ދަށުން ކުރިއަށްދާ ހަރަކާތުގައި މާލޭގައި ހަރަކާތްތެރިވާ ޓީމުތައް މާދަމާ ފަންޑުހޯދުމަށް ނުކުތުމަށް ހަމަޖެހިފައިވާކަމަށް ވަނީ މަޢުލޫމާތު ލިބިފައެވެ.\n↵ މަދަދު, އިމަގު މަދަދު ޕްރޮގްރާމް\nމާއިން އަށް އެހީވުމަށް އިމަގު ޖަމިއްޔާއިން ބެހެއްޓި ފަންޑު ފޮށިތަކުން ލިބުނު ފައިސާ ހަވާލުކޮށްފި\nޙެލްޕު މާއިން ކެމްޕެއިން ރަސްމީކޮށް ފެށުން\nމާއިންއަށް އެހީވުމަށް މާލެއިން އެކަނިވެސް 1.9 ލައްކަ ރުފިޔާ!\n11 އަހަރުގެ މާއިން ކިޑްނީއަކަށް އެދިއެދި\nއިމަގު ޖަމިއްޔާއިން އަލްޔާން އަށް އެހީ ހޯދުމުގެ ހަރަކާތްތަކެއް ކުރިއަށް ގެންދަނީ\n"އިމަގު މަދަދު ޕްރޮގްރާމް" މާލޭގައި އިފްތިތާހްކޮށްފި\nއިމަގު މަދަދު ޕްރޮގްރާމް އިފްތިތާޙް ކުރުމަށް މާލޭގައި ބޮޑު ހަރަކާތެއް ބާއްވަނީ\nއަލްޔާން އަށް އެހީހޯދުމަށް އިމަގުން ފަނޑު ފޮށިތަކެއް ބަހައްޓައިފި\nއިމަގުން ތިކުރާ މަސައްކަތުގައި މާތްﷲ ބަރަކާތް ލައްވާ، މާއިން އަށް އަވަސް ޝިފާއެއް ދެއްވާށި․ އާމީން\n– 30 މާރިޗު 201870\n– 1 އޭޕުރީލު 201800\n31 މާރިޗު 2018


(1 މެއި 2018 އާ ގުޅޭ) "އަރްސަލްއާ މެދު ވިސްނެންވީ ކީއްވެތަ؟ މިއަދު އެކުރެވުނީ ވަރަށް ސްޓުޕިޑް ކަމެއް. އޭނާ ހީކުރާނީ ކީކޭކަމެއް ނޭނގެ. ހިތަށް މިވާ ގޮތެއް ވެސް ނޭނގެ. އަރްސަލްއާއި ކިފާ މާ ގުޅޭ... އެ ދެ މީހުންގެ ދެމެދުގައި ކޮންމެވެސް ކަހަލަ ގާތްކަމެއްވާކަން ޔަގީން. އަހަންނަކީ ކާކުކަން ހަނދާންނެތި އިމުން ބޭރުނުވަން ކީފާ ވަނީ އިންޒާރުދީފަ. އެކަމަކު ކީއްވެ އަރްސަލްއާ މެދު ވިސްނެންވީ. ކީއްވެ އެކަހަލަ ސަމާސާ އަރްސަލް އަހަންނާ ކުރަނީ. އަހަރެން ވެސް މީ ހުރިހާ ހިއްސެއް ސަލާމަތުން ހުރި އަންހެންކުއްޖެއްކަން އަރްސަލްއަށް ނުވިސްނޭންވީ ކީއްވެ" ނިމްރާ އޭނާގެ އަމިއްލަ ޚިޔާލުތަކަށް ގެއްލިފައި އިނެވެ.\nމޫދުން އަރައިގެން އަންނަ އަރްސަލް ފެނުމުން ނިމްރާ އަވަސް އަވަހަށް އުނގުގައި ބާއްވާލައިގެން އިނދެވުނު އަރްސަލްގެ ގަމީސް ނަގައި އެއްފަރާތުގައި ރީތިކޮށް ބޭއްވިއެވެ. އަދި ގަމީސް މަތީ އޭނާ ދިން އަވިއައިނު ވެސް ބާއްވާލިއެވެ.\n"މައި ސްކާލެޓް" މަޢުނަވީ ބަލާލަމުން އަރްސަލް މިހެން ބުނެލަމުން ނިމްރާއާ ދިމާއަށް ގުދުވެލިއެވެ. އޭނާގެ މޫނަށް ބަލަން އިނދެ ހޭން ނުހޭން އުޅޭހެން ނިމްރާގެ ތުންފަތް ހަރަކާތްކޮއްލި ނަމަވެސް އަރްސަލްއާ ދިމާއަށް ދޫ ނެރެލިއެވެ. ނިމްރާގެ އެ ހަރަކާތުން އަރްސަލްގެ އިސްތަށިގަނޑުގައި އަތްތިލަ ހިންގާލާ ނިމްރާއާ ދިމާއަށް ފެންފޮޅާލިއެވެ.\n"ދީބާ ތުވާލި... ދަބަހުގެ އޮންނާނެ" އަރްސަލް ފެންފުޅި ނަގަމުން ބުންޏެވެ. ނިމްރާއާ ހަވާލު ކުރި އަރްސަލްގެ ދަބަސް ހުޅުވާލާ އޭގެ ތެރެއިން ހުދު ކުލައިގެ ބޮޑު ތުވާއްޔެއް ނަގާ އަރްސަލްއަށް ދިއްކޮށްލިއެވެ. އޭރު އޭނާ ފެންފުޅި ގަޔަށް އޮއްސާލާ ލޮނުގެ އަސަރު އިސްތަށިގަނޑާއި ހަށިގަނޑުން ފިލުވާލުމުގައި އުޅެއެވެ. އާގަމަވެފައި އަރްސަލްއަށް ނަޒަރު ހުއްޓާލެވުނު ގޮތަށް ނިމްރާއަށް އިނދެވުނެވެ. އޭނާއަށް އެނގުންވީ ވެސް އަތުގައި އޮތް ތުވާލި އަރްސަލް ނެގުމުންނެވެ.\n"ސޯޓެއް ވެސް އޮންނާނެ" އަރްސަލްގެ ދަބަހަށް އިޝާރާތްކުރަމުން ބުނެލިއެވެ. އުނުގައި ތުވާލި އޮޅާލައިގެން ހުރެ އަރްސަލް ތެތް އެއްޗެހި ބޭލިއެވެ. އޭނާ އެންމެންނަށްވުރެ ކުރީން މޫދުން އަރައިގެން އައީ ކީއްވެތޯ އަހާލަން ނިމްރާ ބޭނުންވިއެވެ. އޭނާ މަޑުކޮށްލީ އަރްސަލް އެއްޗެހި ބަދަލުކޮށް ނިމެންދެނެވެ.\nއަރްސަލް އައިސް ކުނާ މަތީ އިށީނެވެ. އޭނާގެ ގަމީސް ނަގާ ގަޔަށް ހެޔޮވަރުކޮއްލުމާއެކު ގޮއްއެޅުވުމުގެ ބަދަލުގައި ނިމްރާއަށް ބަލާލާފައި ކުނާ މަތީ އޯށޯވެ ނިމްރާގެ އުނގުގައި ބޯ ބޭއްވިއެވެ.\n"ތީ ކޮންކަމެއް" ނިމްރާއަށް ނިކަން އަވަހަށް އަހާލެވުނެވެ.\n"މިވަގުތަށް ތީ އަހަރެންގެ ޕިލޯ" އަރްސަލް ބުނެލިއެވެ. އެހެންނަމަވެސް އެ ދެ ލޮލުން ނިމްރާ ގާތު ތަފާތު ވާހަކައެއް ބުނެދޭން އުޅޭ ކަހަލައެވެ. ދެން ފެނުނީ ނިމްރާގެ ވައަތްތިލަ ހިއްލާލާ އަރްސަލްގެ އަތްތިލައިގެ ތެރެއަށް ލީ ތަނެވެ. އޭނާގެ މޭގައި ނިމްރާގެ އަތްތިލަ ބާއްވާލުމާއެކު ނިމްރާގެ ލޮލަށް އަރްސަލް ބަލާލިއެވެ. އެ ބެލުމުގައި ފޮރުވިފައިވަނީ ކީކޭކަމެއް ޔަގީން ކުރާކަށް ނިމްރާއަށް ނޭނގުނެވެ.\n"ޔޫ ލުކް ރިއަލީ ޕޭލް... ބަލީތަ؟ ސްކާލެޓް!... ޕްލީޒް ބީ އޯކޭ އިނގޭ. އަހަރެން... އަހަރެން ގާތު ބުނާނަންތަ ކަމެއް ބޭނުންވެއްޖެއްޔާ" އަރްސަލްގެ ނަޒަރު ނިމްރާއާ ވަތްކެއްނުވެއެވެ. މަޑުމަޑުން ނިމްރާ ބޯޖަހާލިއެވެ.\n"ކީއްވެ އެހާ އަވަހަށް އަރައިގެން ތިއައީ؟" ނިމްރާ އަހާލިއެވެ. އޭނާއަށް ބަލަން އޮތް އަރްސަލް މަޑުމަޑުން ހިއްލާލި އަތުން ނިމްރާގެ ނިތްކުރިމަތިން ވެއްޓިފައި އޮތް އިސްތަށިގަނޑުގެ ބައި އެއްފަރާތް ކޮށްލަން އުޅުނެވެ.\n"އައި ލަވް ޔޯ ހެއާ... ރެޑް އެންޑް ސިލްކީ... ކުރިއަށްވުރެ ދިގުވެއްޖެ ދޯ" ނިމްރާގެ ސުވާލަށް ޖަވާބު ދިނުމުގެ ބަދަލުގައި އޭނާގެ އިސްތަށިގަނޑާ ކުޅެމުން އަރްސަލް ވާހަކަދެއްކިއެވެ.\n"ޕީޕަލް ތިންކް އައި އޭމް ވިއާޑް... ވިތް ދިސް ރެޑް ހެއާ... މީހަކު ބުނި އަހަންނަކީ ރަތްޖިންނިއެކޭ ވެސް" ކުޑަކޮށް ހިނިތުންވެލައިގެން އިނދެ ނިމްރާ ބުނެލިއެވެ. އޭނާގެ ވާހަކައިން އަރްސަލް ހީނގަތެވެ.\n"ޔޯ ސްމައިލް... އިޓްސް ބިއުޓިފުލް" ނިމްރާއަށް އަރްސަލްގެ މޫނުގައި އަތްލެވުނީ ބޭއިޚްތިޔާރުގައެވެ. އެހެންނަމަވެސް ނިކަން އަވަހަށް އަތް ދުރަށް ލައިފިއެވެ. އަރްސަލްގެ ހިނިތުންވުން ވެސް ފިލައިގެން ދިޔައެވެ. އޭނާގެ ބެލުން ވެސް ބަދަލުވިކަން ނިމްރާއަށް ނަގައިގަނެވުނެވެ. އެހެންނަމަވެސް އެ ބަދަލު ގުޅިފައިވީ ކޮންކަމަކާކަމެއް ދެނެގަންނާކަށް ނޭނގުނެވެ. ނިމްރާ މަޑުމަޑުން އަރްސަލްގެ ބޮލުގައި ހިފާ އުފުލާލުމާއެކު އޭނާއާ ދުރަށް ޖެހިލާ ކޮޅަށް ތެދުވިއެވެ. އަދި އޭނާއާ ފުރަގަސް ދެމުން ކުނަލާ ތަންކޮޅެއް ދުރުގައި އައިސް މަޑުކޮށްލިއެވެ. ދެއަތް ހުރަސްކޮށްލައިގެން ހުރިއިރު ނިމްރާގެ ކަނާއަތުން މެއާ ދިމާލުގައި ފިރުމާލެވުނެވެ. އަރްސަލްއާއި އެ ދެމެދުގައި ދަމާބާރެއް އެ ހިތުގައި އުފަންވެފައިވުމުން އެއީ ވެގެންވާނޭ ގޮތެއް ނޫންކަން އެ ހިތަށް ވިސްނައިދޭން ނިމްރާ ބޭނުންވިއެވެ. އޭނާއަކީ އެފަދަ ބަލިކަށި އަންހެންކުއްޖަކަށްވާކަށް ނޭދެއެވެ.\nއެންމެން މޫދުން އަރައިގެން އައެވެ. އަރްސަލް ފެނުމުން އޭނާއާ ޝިހާނާއާއި ކީފާ ދިމާކޮށްލިއެވެ. އެހާ އަވަހަށް މޫދުން އަރައިގެން އައީމައެވެ. ނިމްރާގެ ގާތުން އެހީއަށް އެދުމުން އޭނާ ހަލަފްއަށް އެހީވުމުގައި އުޅުނެވެ.\n"ސިސް!" ހަލަފް އައިސް ނިމްރާގެ އަތުން ތުވާލި ނަގަމުން ގޮވާލިއެވެ. ހަލަފްގެ މޫނުމަތިން ކަންބޮޑުވުން ފާޅުވިއެވެ. އޭނާގެ އެ ގޮވާލުމުން އެ ހިތުގައި ނިމްރާއާ މެދު އޮތީ ކޮންކަހަލަ އިހުސާސެއްކަން ނިމްރާއަށް އެނގުނެވެ. މި ނޫނީ ހަލަފް އެގޮތަށް ގޮވާލާފައެއްނުވެއެވެ.\n"އާނާ ބުނި ރެޑް ބަލީއޭ" ހަލަފް ބުންޏެވެ.\n"ޑޯންޓް ވޮރީ... އިޓްސް އަ ގާލް ތިންގް" ކުޑަކޮށް ހީނލާފައި ނިމްރާ ބުނެލިއެވެ. ހަލަފް ވިސްނަމުން ބޯޖަހާލިއެވެ.\nބާބެކިއު ހަދާ ސަރަޙައްދަށް އެންމެންނަށް އާދެވުނު އިރު ފަހެއް ޖަހައި ހިނގައްޖެއެވެ. އޭރު އެ ތަނުގައި ދެ ގުރޫޕެއް އުޅޭ ތަން ފެނެއެވެ. އެއްބަޔަކީ ޢާއިލާއެއްހެން ސިފަވިއިރު ދެން ތިބީ ޒުވާން ގުރޫޕެކެވެ. އެ މީހުން ވެސް އެތަނަށް އައިތާ ގިނައިރެއް ނުވާކަން އެ މީހުންގެ ގްރިލް ރޯކުރަން އުޅުމުން އެނގެއެވެ. ވަށައިގެން އުޅޭ މީހުންނަށް ސަމާލުކަމެއްނުދީ އެ ތަނުގައި ހުސްކޮށް ހުރި ގްރިލްއެއް ހަމަޖެއްސުމަށްފަހު އޭގެ ކައިރީ ހުރި މޭޒުމަތީ ތަށިތަކާއި އެހެނިހެން ސާމާނުތައް ނަގާ އަތުރަން ފެށިއެވެ. އެކަމުގައި ނިމްރާއަށް އެހީވުމަށް ޝިހާނާއާއި ހަލަފް އުޅުނެވެ. ގްރިލްއަށް ހަދާނޭ ގޮތަކާއި މެދު ވާހަކަދައްކަން އޭގެ ކައިރީ ރާދިންއާއި އަރްސަލް ތިބިއިރު އަރްސަލްގެ މުލައްދަނޑީގައި ދެއަތުން ހިފާލައިގެން ކީފާ ހުއްޓެވެ.\n"ގްރިލްގަ އަތުރަން ޖެހޭނީ... ރެޑީ ކޮއްފަ ކޮންޓެއިނަރުތަކަށް އެޅީ" ޝިހާނާ ކުރި ސުވާލަކަށް ޖަވާބު ދެމުން ނިމްރާ ބުނެލިއެވެ.\n"އެހެންވެއޭ ބުނަނީ ނިމް ގަދައޭ" ޝިހާނާ ބުނެލިއެވެ.\nގްރިލް ރޯކޮށް އޭގެ ހުޅުގަނޑު މައިތިރިވަންދެން އޭގެ ދޮށުގައި އަރްސަލްއާއި ރާދިންގެ އިތުރުން ހަލަފް ތިއްބެވެ. އަރްސަލްއާއި ދުރަށް ކީފާ އެންމެ ސިކުންތަކަށް ވެސް ނުދެއެވެ. ޝިހާނާ އޭނާގެ ފޯނު ހިފައިގެން ކޮންމެވެސް މީހަކާ ވަރަށް ސީރިއަސް ވާހަކައެއް ދެއްކުމަށް އެއްފަރާތެއްގައި މަޑުކޮށްލައިގެން ހުއްޓެވެ.\n"ތި މީހުން އަތުގައި ފިއުލް އެބަހުރިތަ؟ އަހަރެމެން ގްރިލް ރޯނުވެގެން" އެންމެނާ އެކަހެރިކޮށް މަޑުކޮށްލައިގެން ހުރި ނިމްރާގެ ގާތަށް އައި ޒުވާން ފިރިހެންކުއްޖާ އަހާލިއެވެ.\n"އެ މީހުން ގާތު އަހާލާ" އަރްސަލްއާއި ރާދިންމެން ތިބި ދިމާއަށް ނިމްރާ އިޝާރާތްކުރިއެވެ. އެނބުރިލިއިރު އަރްސަލް ބަލަން ހުރުމުން ހައިރާން ވެސް ވިއެވެ. ގާތުގައި ހުރި ޒުވާނާ އަވަސްއަވަހަށް އަރްސަލްމެން ގާތަށް ދިޔައެވެ.\nގްރިލްގެ ގިނި އެއްވަރަކަށް ހިފެހެއްޓުމުން އޭގެ މަތީގައި ފިހެން ތައްޔާރުކޮށްފައި ހުރި އެއްޗެހި އެތުރީ ރާދިންއެވެ. އެކަމުގައި ނިމްރާގެ އެހީތެރިކަމެއް ބޭނުންނުވާތީ އޭނާ މަޑުމަޑުން އަތިރިއާ ވީ ފަރާތަށް ހިނގައިގަތެވެ. ނަމަވެސް ދުރުގައި ހުރެ މީހަކު ބަލާހެން ހީވާތީ އިސްއުފުލާ ދެ ޖިންސުގެ ޒުވާނުން ހަރަކާތްތެރިވަމުން ދިޔަ ދިމާއަށް ބަލާލިއެވެ. އެހިނދު ނިމްރާއަށް ހުއްޓުން އެރިއެވެ. ޤަބޫލުކުރަން ދަތިވީއެވެ. ހަޔާތުގެ ބާކީ ބައިގައި އެ މީހަކު ދުށުމަށް ނޭދޭ ސޫރައެއް ކުރިމަތިން ކަހަލަ ގޮތަކަށް ފެންނަމުން ދިޔައީތީއެވެ.\nނިތްކުރިމަތީ ހުރި ދާތިކިތައް ފުހެލާފައި އަރްސަލް ބަލާލީ ނިމްރާވީ ހިސާބެކެވެ. އެހިނދު ހުއްޓުން އަރާފައި އެއްދިމާއަކަށް ބަލަން ހުރި ނިމްރާ އޭނާގެ ލޮލުގައި އަޅައިގަތެވެ. ނިމްރާ ބަލަން ހުރި ދިމާއަށް އަރްސަލްގެ ނަޒަރު ދަތުރުކުރި ހިނދު އޭނާއަށް ފެނުނީ އިސްކޮޅުން ދިގު ޒުވާނެކެވެ. ހިނިތުންވެލައިގެން ނިމްރާއަށް ބަލަން ހުރީއެވެ. އަދި އޭނާގެ އަތުގެތެރޭގައި ހުރި އަންހެންކުއްޖާ ދުރަށް ޖައްސާލާ އޭނާގެ ކަންފަތް ދޮށުގައި ވާހަކައެއް ބުނެލާފައި ކުރިއަށް ޖެހިލިއެވެ. މަޑު ހިނގުމުގައި ނިމްރާއާ ދިމާއަށް އޭނާ އަންނާތީ ފެނުމާއެކު އަރްސަލް އެނބުރިލީ އެ ދިމާއަށް ދިއުމަށެވެ. އޭރު އަރްސަލްގެ ހިތުގެ ހިނގުން އަވަސްވީ ޚުދު އޭނާއަށް ވެސް އެކަން ބަޔާންކުރަން ނޭނގޭ ފަދައަކުންނެވެ.\n"ކީހާ ދެރަކަމެއްތަ... ދޫކޮށްލަބަލަ" ކުއްލިއަކަށް ކީފާ ހިފެހެއްޓުމުން އަރްސަލްއަށް ބުނެވުނީ ނުރުހުމާއެކު ތަންކޮޅެއް ބާރަށެވެ. އޭނާއަށް ވީގޮތް ފެނި ކީފާ ނިކަން އަވަހަށް އެ އަތުން ދޫކޮށްލިއެވެ. ހައިރާންކަމާއެކު ރާދިން ބަލާލީ އަރްސަލްއަށެވެ. އޭނާގެ ސަމާލުކަން ނިމްރާއަށް ހުއްޓިފައި ހުރުމުން މިވަނީ ކިހިނެއްކަން އެނގެން ރާދިން ވެސް ބޭނުންވިއެވެ.\n"އައި ނޯ ހިމް" ރާދިންގެ ހަރަކާތްތަކަށް ޖަވާބު ދެމުން އަރްސަލް ބުނެލީ ނިކަން އަވަހަށެވެ. އެއާއެކު އޭނާ ދުވެފައި ކަހަލަ ގޮތަކަށް ނިމްރާގެ ގާތަށް އަތުވެއްޖެއެވެ. ހައިރާންކަން ލިބިފައި ހުއްޓެއްކަމަކު ރާދިން ވެސް އެ މީހުންގެ ގާތަށް ދިއުމަށް ހިނގައިގަތެވެ.\n"މާނު..." ކުރިމަތިން އަންނަ ޒުވާނާ ފެނި ނިމްރާގެ ދެތުންފަތް ދޭތެރެއިން އޭނާގެ ނަން ކިޔާލެވުނެވެ. ހަދާނޭ ގޮތެއް ނޭނގިފައި ހުއްޓާ ކުއްލިއަކަށް ނިމްރާގެ އުނަގަނޑުގައި މީހަކު ހިފާލުމާއެކު ބަލާލެވުނެވެ. އޭރު އޭނާގެ ވައަތްފަރާތުގައި އަރްސަލް ހުއްޓެވެ.\n"ޔޫ އޯކޭ" އަރްސަލް މަޑުމަޑުން އަހާލިއެވެ. އެއާއެކު ނިމްރާ މަޑުމަޑުން ބޯޖަހާލިއެވެ. އަރްސަލްގެ ނަޒަރު ދެން ހުއްޓުނީ ނިމްރާއާ ދިމާއަށް އަންނަމުން ދިޔަ މިޢުވާނަށެވެ. ގިނައިރެއްނުވެ ނިމްރާގެ ކަނާތު ކޮނޑުގައި މީހަކު އަތް ބާއްވާލިކަން އެނގި ބަލާލިއިރު ރާދިން ހުއްޓެވެ. މިޢުވާނުގެ ހިނިތުންވުން ފިލައިގެން ދިޔަތަން ނިމްރާ ދުށްޓެވެ. ނިމްރާގެ އުނަގަނޑުގައި ހިފާ އިހުނަށްވުރެ އަރްސަލް ގާތްކޮށްލިކަން ނިމްރާއަށް އިހުސާސް ކުރެވުނެވެ. އަރްސަލްގެ ނަޒަރު މިޢުވާނަށް ހުއްޓިފައި ހުރި ގޮތުން ރާދިންގެ ނަޒަރު ވެސް ހުރީ އޭނާއަށް ހުއްޓިފައެވެ. މިޢުވާނުގެ ހިނގުން މަޑުޖެހި އޭނާ އައިކޮޅަށް އެނބުރިލިއެވެ.\n"އެއީ ކާކު؟" މިޢުވާނު އެނބުރި ދިއުމުން ރާދިން އަހާލިއެވެ. އަރްސަލް ވެސް ހުރީ ނިމްރާ ދޭނޭ ޖަވާބެއްގެ އިންތިޒާރުގައެވެ.\n"ފްރެންޑެއް" ހާސްވެފައި ހުރިވަރުން ނިމްރާއަށް ވާހަކަދެއްކުނީ އިރުކޮޅެއް ފަހުންނެވެ.\n"ސްކާލެޓް!... ޓެލް މީ ދި ޓްރުތް" އަރްސަލް ބުނީ ހަރުކަށި ގޮތަކަށެވެ.\n"ޑާލިންގް... ޔޫ އާ ސްކެއާޑް... ރައްޓެހިން ފެނުނީމަ ތިހެން ބިރުގަނެފައި ހުންނަންވީ ކީއްވެ؟" ނިމްރާގެ ކޮނޑުގައި ފިރުމާލަމުން ރާދިން ސުވާލުކުރިއެވެ. އޭނާ ވެސް ހުރީ ހާސްކަމެއްގެ ތެރޭގައެވެ. ނިމްރާއަށް ދެރަގޮތެއްވާން އެ ދެ މީހުން ކުރެ އެކަކު ވެސް ނޭދޭ ކަހަލައެވެ.\n"މިހާރު ފްރެންޑެއްނޫން" އުނދަގުލުން ނިމްރާ ބުނެލިއެވެ. އޭނާ އެކަމާ ގުޅިގެން ވާހަކަދައްކަން ބޭނުންނުވަނީކަން އަރްސަލްއާއި ރާދިން ވެސް ދެނެގަތެވެ. ދެ މީހުން އެކަކު އަނެކަކަށް ބަލާލާފައި ބޯޖަހާލިއެވެ.\n"ޔޫ ގޯ ރާދު" އަރްސަލް ބުނެލިއެވެ. ރާދިން ބޯޖަހާލާފައި އެނބުރި ގްރިލް ކައިރިއަށް އައެވެ. ނިމްރާގެ އުނަގަނޑުގައި ހިފަހައްޓާލައިގެން އަރްސަލް ހިނގައިގަތީ އެންމެނާ ދުރަށެވެ.\n"ވަޓް ހެޕެން" ރާދިން އެނބުރި އައިއިރު އޭނާގެ މޫނުމަތިން ފެނުނު އަސަރުތަކުން ޝިހާނާ ސުވާލުކުރިއެވެ.\n"އެއީ... އެތިބަ ގުރޫޕުން ފިރިހެނަކު ނިމްއާ ދިމާކުރަން އައީ" ރާދިން ބުނެލިއެވެ.\n"ވަޓް؟" މާޝިމެލޯއެއް އަނގައަށް ލައިގެން އިން ހަލަފް ފުންމައިގެން ތެދުވިއެވެ. ޝިހާނާ ވެސް ހުރީ ހައިރާންވެފައެވެ.\n"ހައު ޑެއާ ހިމް. ކާކުތަ އެއީ؟ ކޮބާ ރެޑް މިހާރު" ހަލަފް އަނެއްކާ ވެސް ބުނެލިއެވެ. އޭނާ ހީވީ އެ މީހަކާ ކުރިމަތިލާން ތައްޔާރުވެލި ހެނެވެ.\n"ނިމްގެ ކުރީގެ ފްރެންޑެކޭ ބުނީ... އޭނާ އެއްގޮތަކަށް ވެސް ލައިކްނުވާކަން އެނގޭ އޭނާއަށް ވެފައި ހުރި ގޮތުން. އަރްސަލް ވެއްޖެ އޭނާ ގޮވައިގެން ގޮސް. ހަލަފް! ޑޯންޓް ކްރިއޭޓް އަ ސީން. ރެޑް އެގޮތް ބޭނުމެއްނުވާނެ" ރާދިން ބުނެލިއެވެ. އެ ހުރިހާ ވާހަކައަކުން ވެސް ކީފާއަށް ތުންއަނބުރާލެވުނީ ނިމްރާ ގޮވައިގެން އަރްސަލް އެންމެނާ ދުރަށް ދިޔައީމައެވެ. އެ ދެމީހުން އެކަހެރިވާން އެއްގޮތަކަށް ވެސް ކީފާ ބޭނުމެއްނުވެއެވެ.\nދުރަށް ނަޒަރު ހުއްޓާލައިގެން ހުރި ނިމްރާއަށް އޭނާގެ ބަނޑުގައި އަތްޖައްސާލެވުމާއެކު ފިރުމާލެވުނީ ބޭއިޚްތިޔާރުގައެވެ. މިޢުވާނުގެ މަތިން އެއްވެސް ވަރަކަށް ހަނދާންކުރާނޭ ފުރުޞަތެއް އޭނާއަށް ނުލިބުނީތީ އެކަމާ އޭނާ އުފާކުރީ މިއަދުއެވެ. ނަމަވެސް މިހާރު މިޢުވާނު އެ ހުރީ އޭނާއާ ދާދި ގާތުގައި ކަހަލައެވެ. މޭފިތިގެން ދިއުމާއެކު ހިތްދަތި އާހެއް ނުކުތެވެ.\n"ސްކާލެޓް!..." ގާތުގައި ހުއްޓިލައިގެން ހުރި އަރްސަލް ގޮވާލީ އޭނާއަށް ނިމްރާއަށް އަންނަ ބަދަލު ފާހަގަވެގެންނެވެ. އޭރު އޭނާގެ ސިކުނޑީގައިވަނީ ދާދި ދެންމެއަކު އޭނާއަށް ފެނުނު ޒުވާނާގެ އަތުގެ ތެރޭގައި ނިމްރާ އިނދެ ނަގާފައި ހުރި ފޮޓޯތަކެވެ. އެކަމާ ސުވާލު ކުރަން އަރްސަލް ބޭނުންވި ނަމަވެސް އެއީ ނިމްރާގެ ދިރިއުޅުމާ ގުޅިފައިވާ ކަމެއްކަން އެނގޭތީ އެކަމާ ސުވާލު ކުރާނީ ކޮން ހައިސިއްޔަތަކުންކަން އަރްސަލްއަށް ނުވިސްނެނީއެވެ. އެހިނދު އަމިއްލަ ހިތާ އަރްސަލްއަށް ސުވާލުކުރެވުނެވެ. ނިމްރާގެ ކިބައިން ވަކިވެގެންދިޔަ އަނބިމީހާއާއި ދަރިފުޅުގެ ބަދަލު ހިފަން އަދިވެސް ބޭނުންވޭތޯއެވެ. ނޫނީ ނިމްރާގެ މައްޗަށް އުފެދިފައިވާ ޖަޒުބާތު ބަދަލު ހިފުމަކަށްވުރެ ވަރުގަދަ ވެފައި އެ އަންހެންކުއްޖާގެ މައްޗަށް އޯގާތެރިވެ ރައްކާތެރިކަން ދޭން އެ ހިތް ބޭނުންވޭތޯއެވެ. އިސްތަށިގަނޑުގެ ތެރެއަށް މަހާލެވުނު އިނގިލިތައް ހަރަކާތްކޮށްލީ އަރްސަލްއަށް ގޮތެއް ނުނިންމިގެންނެވެ.\n"ސްކާލެޓް!... އަހަރެން..." އަރްސަލް އެއްޗެކޭ ބުނަން އުޅެފައި ހުއްޓާލިއެވެ.\n"ޕްލީޒް ބީ އޯކޭ. އެއީ ކާކުކަން ބުނަން ބޭނުންނުވަންޏާ އޯކޭ ނުބުންޏަސް. އައި އޭމް ހިއާ... ޔޫ އާ ވިތް މީ" އަމިއްލައަށް ދެއްކޭ ވާހަކައެއް އަރްސަލްއަށް ވެސް ޔަގީން ނުވާ ކަހަލައެވެ. ނިމްރާ އެނބުރިލާ އަރްސަލްއަށް ބަލާލިއެވެ. ނިމްރާގެ މޫނުމަތީގައިވި ހާސްކަން ފިލާފައިވާ ކަހަލައެވެ. އަރްސަލްގެ ކަނާތުން ނިމްރާގެ ދަތްދޮޅީގައި ހިފާލިއެވެ. ލުއި ހިނިތުންވުމެއް ނިމްރާއަށް ދެމުން އޭނާގެ ކޯތާފަތުގައި ފިރުމާލައި ނޭފަތު ކޮޅުގައި ހިފާލިއެވެ.\n"ޑޯންޓް ވޮރީ! ޔޫ ވިލް ބީ އޯކޭ... ކޯޒް ޔޫ އާ މައިން" އަރްސަލްގެ ހަރަކާތާއި ބަސްތަކުން ނިމްރާ ހިނިތުންވެލިއެވެ. ނޭފަތުގައިވި އަރްސަލްގެ އަތް ނިމްރާ ފޮޅުވާލަމުން ހިނިއައިސްފައި ހުރެ ދެފަރާތަށް ބޯހޫރާލިއެވެ.\n"ލެޓް މީ ކިސް ޔޫ ނައު" އަރްސަލް ބޯ ތިރިކޮށްލަމުން ބުނެލިއެވެ. އެއާއެކު އަރްސަލްގެ ކޯތާފަތުގައި ނިމްރާ ޖަހާލިއެވެ.\n"ފުރޭތަ!... އަތްނުލާތި! ޑާޓީ އޯލްޑް މޭން... އަބަދުވެސް ކޮންމެވެސް ޑާޓީ ވާހަކައެއް ދައްކާނީ" ނިމްރާ ފޫހިކަން ދައްކަމުން އަރްސަލްއާ ދުރަށް ޖެހެމުން ބުނެލިއެވެ. އަރްސަލް ހިނިއައިސްފައި ބަލަން ހުރީއެވެ.\n"އަހަރެންގެ ޑާޓީ ވާހަކަތަކުން ސަކްލާޓްގެ މޫޑު ބަދަލުވެއްޖެއެއްނު... އެކަމަކު ބުނަން. އަހަރެންގެ މޫނުގައި ޖެހީމަ އެކަމުގެ އަދަބު އޮންނާނެ އިނގޭ" އަރްސަލް ބުނެލިއެވެ. އަދި ނިމްރާގެ އަތަށް ދަމާލަމުން އެހެން މީހުންގެ ގާތަށް ދިއުމަށް ހިނގައިގަތެވެ. ނަމަވެސް އޭނާގެ ސިކުނޑީގައި މިޢުވާނާމެދު އުފެދިފައިވާ ސުވާލުތައް ފުނިޖެހެމުންދިޔައެވެ. އެ ސުވާލުތައް ނިމްރާއާ ކުރިމަތިކުރުވާ އެ އަންހެންކުއްޖާގެ ސިކުނޑި ހާސްކުރުވަން މިވަގުތު އަރްސަލް ބޭނުމެއްނޫނެވެ. އެކަމަށް ވެސް އޭނާ ވަގުތެއް ކަނޑައަޅާނެއެވެ. (ނުނިމޭ)


މާބަނޑު ދުވަސްވަރު ކޮފީ ބުއިން | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު މާބަނޑު ދުވަސްވަރު ކޮފީ ބުއިން\nބަލިވެއިނުމުން ކޮފީ ބުއިން ހުއްޓާލަން ޖެހޭނެތަ؟\nކޮފީ ގައި ހިމެނޭ ކެފެއިންނަކީ ރަހިމު ހުރަސްކޮށް ދަރިފުޅުގެ ހަށިގަނޑަށް ދަތުރު ކުރާ މާއްދާއެކެވެ. ދުވާލަކު 300 މިލިގުރާމަށްވުރެ ގިނައިން ކެފެއިން ބޭނުން ކުރުމަކީ ދަރިފުޅަށް ގެއްލުންވާ ކަމެކެވެ. ނަމަވެސް މިއަށްވުރެ މަދުން ބޭނުން ކުރުމަކުން ދަރިފުޅަކަށް ގެއްލުމެއް ނުލިބޭނެއެވެ. ވުމާއެކު މަދުފަހަރަކު ކޮފީ ތައްޓެއް ބުއިމަކުން ދަރިފުޅަކަށް ގެއްލުމެއް ނުލިބޭނެއެވެ.\nއާއްމުގޮތެއްގައި 240 މިލިލީޓަރ ހުންނަ އާދައިގެ ކޮފީ ތައްޓެއްގައި 300 މިލިގުރާމްވަރު ކެފެއިން ހުންނާނެއެވެ. އެކިވައްތަރުގެ ކޮފީއާއި ބުއިންތަކުގައި ކެފެއިން ހުންނަވަރު ތަފާތެވެ. ވުމާއެކު ރަހަ މަޑުކޮށް ގިރާ އާދައިގެ ބޮޑު ކޮފީ ތައްޓެއްގައި 300 މިލިގުރާމްގެ ކެފެއިން ނުހުރުމަކީ އެކަށީގެންވާ ކަމެކެވެ.\nބަލިވެއިނުމުން ވަރަށް ގިނަމައިން ކޮފީ ބުއިން ހުއްޓަލައެވެ. ދަރިފުޅުގެ ސަލާމަތަށްތަކައި ބޮޑަށް އެދެވިގެންވަނީވެސް މިގޮތަށް ކޮފީ ބުއިން ހުއްޓާލުމެވެ.\nމާބަނޑު ދުވަސްވަރު ގިނައިން ކޮފީ ބުއިމަކީ ނުރައްކަލެއް ވެދާނެ ކަމެއްތަ؟\nދުވާލަކު 300 މިލިގުރާމަށްވުރެ ގިނައިން ކެފެއިން ބައިގެން ދިއުމުގެ ފުރުޞަތު ވަރަށް ބޮޑަށް އިތުރު ކުރާ ކަމެކެވެ. އަދި މިއީ ދުވަސް ނުފުރާ ވިހެއުމާއި ވިހާއިރު ހުންނަންޖެހޭ ބަރުދަން ދަރިފުޅުގެ ގައިގާ ނުހުރުން ފަދަ ކަންތައްތައްވެސް ދިމާވާ ކަމެކެވެ.\nދުވާލަކު 500 މިލިގުރާމަށްވުރެ ގިނައިން ކެފެއިން ބޭނުން ކުރުމަކީ ޠަބީޢީ ގޮތުން ހުންނަން ޖެހޭ ވަރަށްވުރެ ދަރިފުޅުގެ ހިތުގެ ހިގުމާއި ނޭވާލާވަރު އިތުރުވާ ކަމެކެވެ. އަދި ދަރިފުޅު އުފަންވުމަށްފަހު ހޭލައި އޮންނަވަގުތު އިތުރުވާ ކަމެކެވެ. މިއީ ދަރިފުޅު ބޮޑުވުމަށް ހުރަސްއަޅާ ކަންތައްތަކެކެވެ. ވުމާއެކު ކެފެއިން ގިނައިން ހުންނަ ކޮފީ، ސައި، ސޮޑާ، ޗޮކުލެޓު ފަދަ ކާނާ މާބަނޑު ދުވަސްވަރު ބޭނުން ކުރުމަކީ ރަނގަޅު ކަމެއް ނޫނެވެ.\nކޮފީ ބުއިން ހުއްޓާލުމަކީ މައިމީހާއަށްވެސް މާބަނޑު ދުވަސްވަރު ދިމާވާ ވަރަށް ގިނަ އުދަގޫތަށް ކުޑަކޮށްދޭނެ ކަމެކެވެ. އެއީ ކެފެއިން ހުންނަ ކާނާ ބޭނުން ކުރުމަކީ މައިމީހާގެ ހިތުގެ ހިގުން އަވަސްވެ، ހަކަތަ އަންދާވަރު އިތުރުވެ، ނިދިމަދުވެ، ވިސްނަން އުދަގޫވެ އަދި ބޮލުގަރިއްސުން އިތުރުވާ ކަމެކެވެ. މީގެ އިތުރުން ބަނޑުގައި އެސިޑު އުފައްދާވަރު އިތުރުކޮށް މެއިންގިނިނެގުންވެސް ކެފެއިންގެ ސަބަބުން އިތުރުވެއެވެ. އަދި ކެފެއިން އަކީ ގުރުދާ ނުވަތަ ކިޑުނީ ފެން ފުރާނާވަރު އިތުރުކޮށް ކުޑަކަމުދާ އެއްޗެތިވެސް އިތުރު ކުރާ މާއްދާއެކެވެ. ވުމާއެކު އަވަސްއަވަހަށް ކުޑަކަމުދާން ޖެހުމާއި ހަށިގަނޑު ފެންމަދުވުމަކީވެސް ކޮފީފަދަ ކެފެއިން ހުންނަ ކާނާ ބޭނުން ކުރުމުން ދިމާވާ ކަމެކެވެ.\nއިސްވެދިޔަ ކަންތައްތަކުގެ އިތުރުން ކޮފީއަކީ ފައިދާ ހުރި އެއްވެސް ކާނާއެއް ލިބޭ އެއްޗެއް ނޫނެވެ. އަދި ކިއެއްތަ ކޮފީ ބުއިމަކީ ކަށީގައި ހުންނަ ކެލްސިއަމް މަދުކޮށް ކަށި ފީވާ ކަމެކެވެ. ބަނޑުބޮޑުވަމުންދާ ވަރަކަށް މިކަމުގެ ސަބަބުން ލިބޭ ގެއްލުންތައްވެސް ދާނީ އިތުރުވަމުންނެވެ. އެއީ ބަނޑުބޮޑުވަމުންދާ ވަރަކަށް ހަށިގަނޑުން ކޮފީ ފުޑުކުރާވަރު ދާނީ މަދުވަމުންނެވެ. ނަތީޖާއެއްގެ ގޮތުން ލޭގެތެރޭގައި ކޮފީ ނުވަތަ ކެފެއިން ހުންނަވަރު ދާނީ އިތުރުވަމުންނެވެ. އަދި ކެފެއިންގެ ސަބަބުން ލިބޭ ގެއްލުންތައްވެސް ދަނީ އިތުރުވަމުންނެވެ.\nސަޔާއި ކޮފީގައި ކެފެއިންގެ އިތުރުން ފީނޯލް ކިޔާމާއްދާއެއްވެސް ގިނައަދަދަކަށް ހުރެއެވެ. މިއީ ހަށިގަނޑަށް ދަގަނޑު ނެގުމުގައި ހުރަސްއަޅާމާއްދާއެކެވެ. މިއީ މާބަނޑު އަންހެނުން ވަރަށް ބޮޑަށް ވިސްނަން ޖެހޭ ކަމެކެވެ. އެއީ އާއްމިގޮތެއްގައި ގިނަމާބަނޑު މީހުންނަކީ ހަށިގަނޑުގައި ހުންނަން ޖެހޭވަރަށްވުރެ ދަގަނޑު ހުންނަވަރު މަދު މައިންނެވެ. ވުމާއެކު ކޮފީ ސައި ބޭނުން ކުރާނަމަ ކާނާގައި ހުންނަ ދަގަނޑުގެ ބައިންވެސް ފައިދާއެއް ނުވެ ހަށިގަނޑަށް ނުނަގައި ނަޖިހާއެކު ބޭރުވެގެން ދާނެއެވެ. ވުމާއެކު ދަގަނޑުމަދުވުމުގެ ސަބަބުން ދިމާވާ ލޭމަދުވުމުގެ ނުރައްކާ މިފަދަ މައިންނަށް ދިމާވުމުގެ ފުރުޞަތު ވަރަށް ބޮޑުވާނެއެވެ. ވީމާ ކޮފީ ސައި ބޭނުން ކުރާނަމަވެސް ކާވަގުތު ބޭނުން ނުކުރާށެވެ.\nކެފެއިން ހުންނަ ކާބޯތަކެއްޗަކީ ކޮބާ؟\nކެފެއިން އަކީ ވަރަށް ގިނަ ފިނި ބުއިންތަކުގައި ހިމެނޭ މާއްދާއެކެވެ. ކޮފީ، ސައި އަދި ކޯލާގެ އިތުރުން ޗޮކުލެޓުގައިވެސް ކެފެއިން ހުރެއެވެ. މީގެއިތުރުން ބޭނުން ކުރާ ވަރަށް ގިނަ ބޭހުގައުވެސް ކެފެއިން ހުރެއެވެ. ބޮލުގެ ރިއްސުމަށާއި ރޯގާއަށް އަދި އެލާޖީ ވުމުންދޭ ގިނަބޭސްތަކުގައި ކެފެއިން ހުންނާނެއެވެ. ކޮފީހުންނަވަރު އެކިބުއިން ތަކުގައި ވަރަށް ތަފާތެވެ.\nތިރީގައިވާ ތާވަލުގައި އެވަނީ އާއްމިގޮތެއްގައި ކެފެއިން ގިނައިން ހުންނަ ބައެއް ކާނާ އާއި އޭގައި ގާތްގަޑަކަށް ކެފެއިން ހުންނަ މިންވަރެވެ.\nޑިކެފެއިނޭޓަޑު ކޮފީ(ކެފެއިން އުނިކޮށްފައިވާ ކޮފީ)\nސައި ތައްޓެއް 240 މިލިލީޓަރ 30-175 މިލިގުރާމް\nކޮފީ އައިސްކުރީމް އެއްތަށި 8-85 މިލިގުރާމް\nފިނިބުއިންތައް 350 މިލިލީޓަރ 30-60 މިލިގުރާމް\nޗޮކުލެޓު ކިރު 240 މިލިލީޓަރ 2-7 މިލިގުރާމް\nކިރު ޗޮކުލެޓު 30 ގުރާމް 1-15 މިލިގުރާމް\nކަޅު ޗޮކުލެޓު 30 ގުރާމް 5-35 މިލިގުރާމް\nޗޮކުލެޓު ބުއިންތައް 30 މިލިލީޓަރ 8 މިލިގުރާމް


Supreme Court'ah kurimathulehvi faraaythakaa interview kurun Fashaifi\nހައިކޯޓުގެ ހަތަރު ފަނޑިޔާރަކު ކުރިމަތިލެއްވި\nރައީސް ފޮނުއްވެވީ ދެ އަންހެން ބޭފުޅުންގެ ނަން\nކ. މާލެ 25 އޯގަސްޓު 2019 | އާދީއްތަ 19:23 2,625\nއިންޓަވިއު ރިކޯޑް ކުރަން ހަމަޖެހިފައިވާ ކަމަށް ޖޭއެސްސީން ވަނީ ބުނެފައި - އާކައިވް\nސުޕްރީމް ކޯޓަށް ކުރިމަތިލައްވާފައިވާ ފަރާތްތަކާ އިންޓަވިއު ކުރަން ފަށައިފިއެވެ.\nޖޭއެސްސީން ބުނީ، ސުޕްރީމް ކޯޓުގެ ފަނޑިޔާރުންނަށް ރައީސް ފޮނުވި ނަންފުޅުތަކުގެ އިތުރުން އެކޮމިޝަނުން އެ މަގާމަށް ކުރިމަތިލުމަށް ހުޅުވާލި ފުރުސަތުގައި އާދިއްތަ ދުވަހު 12:00 އަށް ހަމަވިއިރު ހަތަރު ފަނޑިޔާރަކު ކުރިމަތިލައްވާފައިވާ ކަމަށެވެ.\nސުޕްރީމް ކޯޓުގެ ފަނޑިޔާރު ކަމަށް ރައީސް އިބްރާހިމް މުހައްމަދު ސޯލިހު ނަން ހުށައަޅުއްވާފައިވާ ދެ އަންހެން ބޭފުޅުންނަކީ ޑރ. އަޒްމިރަލްޑާ ޒާހިރު އަދި އަލްއުސްތާދާ އައިޝަތު ޝުޖޫން މުހައްމަދުއެވެ. އިނގިރޭސިވިލާތުން ކިޔަވާ ވިދާޅުވެފައިވާ އަޒްމިރަލްޑާ ވަނީ މީގެ ކުރިން ހައިކޯޓުގެ ފަނޑިޔާރުކަން ވެސް ކުރައްވާފައެވެ. އެ ދެބޭފުޅުންގެ ތެރެއިން ޝުޖޫން އަކީ ރާއްޖޭގެ ފުރަތަމަ އުފެއްދި ބާ ކައުންސިލްގެ މެމްބަރެކެވެ.\nސުޕްރީމް ކޯޓުގެ ފަނޑިޔާރު ކަމަށް ކުރިމަތިލައްވާފައިވާ ބޭފުޅުންނަކީ، ފަނޑިޔާރު އަލްއުސްތާދު އަލީ ސަމީރާއި، ފަނޑިޔާރު އަލްއުސްތާދު އަބްދުﷲ ހަމީދާއި، ފަނޑިޔާރު އަލްއުސްތާދު ޝުއައިބް ހުސައިން ޒަކަރިއްޔާގެ އިތުރުން ފަނޑިޔާރު އަލްއުސްތާދު މުހައްމަދު ނިޔާޒެެވެ.\nއިންޓަވިއު މިރޭ ހަތެއްޖެހި އިރު ފަށާފައިވާއިރު އިންޓަވިއު ވީޑިއޯ ކުރުމަށް ހަމަޖެހިފައިވާ ކަމަށް ޖޭއެސްސީން ވަނީ ބުނެފައެވެ.\nސުޕްރީމް ކޯޓަށް ފަނޑިޔާރުން އައްޔަން ކުރަނީ ޖޭއެސްސީގެ މަޝްވަރާގެ މަތިން ރައްޔިތުންގެ މަޖިލީހަށް ފޮނުވުމަށް ފަހު މަޖިލީހުގެ އައުލަބިއްޔަތުންް ފާސްވެގެންނެވެ.


Ukrain ge massalaigai Russia in othee mashvaraa kuran thayyaara - AO News\nޔޫކްރޭން މައްސަލައިގައި ރަޝިއާއިން އޮތީ މަޝްވަރާ ކުރަން ތައްޔާރަށް\nޔޫކްރޭން މައްސަލައިގައި ރަޝިއާއިން އޮތީ މަޝްވަރާ ކުރަން ތައްޔާރަށް ކަމަށް ރަޝިއާގެ ފޮރިން މިނިސްޓްރީން ހާމަކޮށްފިއެވެ.\nރަޝީޔާ ސަރުކާރުން މަޝްވަރާގެ މޭޒަށް ދިއުމަށް ތައްޔާރަށް އޮތްކަން ހާމަކުރައްވަމުން އެ ގައުމުގެ ފޮރިން މިނިސްޓްރީން ބުނީ މި މައްސަލަ ހައްލުކުރުމަށް ގުޅުން ހުރި އިދާރާތަކާއި އެކު ގުޅިގެން މަސައްކަތް ކުރުމަށް ރަޝިއާ އޮތީ ތައްޔާރަށްކަމަށެވެ.\nބޭރުގެ މީޑިއާތަކުން ބުނެފައިވަނީ ރަޝިއާއިން ޔޫކްރޭން މައްސަލަ އާއި ގުޅޭގޮތުން މަޝްވަރާ ކުރަން ތައްޔާރަށް އޮތްކަން ހާމަ ކޮށްފަވީނަމަވެސް ޔޫކްރޭނުން މި މައްސަލަ އާއި ގުޅިގެން ރަޝިއާއި އެކީ މަޝްވަރާ ކުރަން ދެކޮޅު ހަދާފައިވާކަމަށެވެ. އެހެންނަމަވެސް ޔޫކްރޭނުން ވަނީ މިކަން ދޮގުކޮށްފައެވެ.\nރަޝިޔާގެ ޙަމަލާތައް ޔޫކްރެއިނުގެ ބޮޑެތި ހުރިހާ ސަރަޙައްދަކަށް ޢަމާޒުވަމުންދާއިރު، އދ. އިންވަނީ ޔޫކްރެއިނު ދޫކޮށް ދާން މަސައްކަތްކުރާ ޢާއްމުންނަށް އަވަށްޓެރި ޤައުމުތަކުގެ ސަރަޙައްދީ ރޮނގުތައް ހުޅުވާލައި އޯގާތެރިކަން އިސްކުރުން މުޙިއްމުކަމަށް ބުނެފައެވެ.


ފޮއްދޫ ސްކޫލް ފުޓްބޯޅަ މުބާރާތް 2019: ޝަހީދު އަލީ ކަޓުވާލައި، ހުރަވީ ހައުސް ފައިނަލަށް!\nއަހުމަދު ހުޒާމް 05 މާރޗް 20190ކޮމެންޓް ކުޅިވަރު، އަތޮޅު ހަބަރު،\nނ. ފޮއްދޫ ސްކޫލްގެ 2019 ވަނަ އަހަރުގެ ފުޓްސަލް މުބާރާތުގައި އިއްޔެ ހުރަވީ ހައުސް އަދި ޝަހީދު އަލީ ހައުސް ބައްދަލުކުރި މެޗުން 1-1 އިން އެއްވަރުވެ، ޝަހީދު އަލީ ޓީމް މުބާރާތުން ވަކިވެ، ހުރަވީ ހައުސް ފައިނަލަށް ގޮސްފި އެވެ.\nފޮއްދޫ ދަނޑުގައި ކުރިޔަށްދިޔަ މި މެޗުގައި ހުރަވީ ޓީމުން ވަނީ ގިނަ ހަމަލާތަކެއް ޝަހީދު އަލީ ޓީމްގެ ގޯލަށް އަމާޒު ކޮށްފަ އެވެ. ގިނަވަގުތު ބޯޅަ ހިފަހައްޓައިން ކުޅެފައި ވަނީ ހުރަވީ ޓީމް އެވެ. މި މެޗުގެ އެންމެ މޮޅު ކުޅުންތެރިޔަކަށް ހޮވުނީ ޝަހީދު އަލީ ހައުސްގެ އިބްރާހިމް އައްސަދު އެވެ.\nމެޗު ނިމުމަށް ފަހު އެންޑީ އަށް ދިން އިންޓަވިއުއެއްގައި ޝަހީދު އަލީ ޓީމްގެ އެސިސްޓެންޓް ކޯޗް އަބްދު ﷲ ޝާމީ ވިދާޅުވީ މި މެޗާ ދޭތެރޭ ވަރަށް ހިތްހަމަ ޖެހޭ ކަމަށެވެ. އަދި މި މުބާރާތުގައި ރަނގަޅު ހިސާބަކަށް ނުދެވުން ނަމަވެސް އަންނަ އަހަރަށް ޓީމް ވަރުގަދަ ކުރާނެ ކަމަށް އޭނާ ވިދާޅުވި އެވެ.\nހުރަވީ ޓީމްގެ އެސިސްޓެންޓް ކޯޗް ހަސަން އިލްހާމް ވިދާޅުވީ އިއްޔެގެ ކުޅުން އުންމީދުކުރި ވަރަށް ވުރެން ވެސް ފުރިހަމަ ކަމަށެވެ. އަދި މި މުބާރާތުގައި ބޭނުންވީ ފައިނަލް އަށް ދަތުރު ކުރަންކަމަށާ އެކަން ހާސިލް ވެއްޖެ ކަމަށް ވެސް އޭނާ ވިދާޅުވި އެވެ.\nހުރަވީ ޓީމްގެ ކެޕްޓަން މުހައްމަދު މަފާޒު ބުނީ މުބާރާތުގެ ތަށި ލިބުން އެއީ އެންމެ ބޭނުންވާ ކަންތައް ކަމަށާ އިރާދަކުރެއްވީޔާ އެކަން ހާސިލްލުރާނެ ކަމަށް އޭނާ ބުންޏެވެ.\nމު މުބާރަތުގައި ހުރަވީ ހައުސް އާ ފައިނަލްގައި ބައްދަލުކުރާނީ ގާޒީ ހައުސް އެވެ. މިއަދު ކުޅޭ މި މެޗް ފޯރިގަދަ މެޗަކަށްވާނެ އެވެ.


SunOnline: Treetop in home care ge hidhumai, geah gos faruvaa\nއައިޝަތު ފަރީޙާ 10 Jun 2021, 14:34\nޓްރީޓޮޕްގެ މުވައްޒަފުން ގެއަށް ގޮސް ހިދުމަތް ދެނީ -- ފޮޓޯ/ ޓްރީޓޮޕް\nބަލިމީހާ ކައިރިއަށް ގެއަށް ޒިޔާރަތްކޮށްގެން ފަރުވާދިނުމަށް ޓްރީޓޮޕް ހޮސްޕިޓަލުން ހޯމް ކެއާގެ ހިދުމަތް ތައާރަފު ކޮށްފި އެވެ. މިއީ ބަލިމީހާ އަށް ރައްކާތެރިކަމާ ފަސޭހަ ކަމާއެކު ގޭގައި ހުރެގެން ފަރުވާ ހޯދުމަށް ތައާރަފުކުރި ހިދުމަތެކެވެ.\nހޯމް ކެއާގެ ހިދުމަތުގެ ތެރެއިން ޖެނެރަލް ޑޮކްޓަރުންނަށް ދެއްކުމުގެ އިތުރުން ސްޕެޝަލިސްޓު ކޮންސަލްޓޭޝަނާއި ސުޕަ ސްޕެޝަލިސްޓު ކޮންސަލްޓޭޝަންގެ ހިދުމަތްވެސްދެ އެވެ. އަދި ލެބޯޓްރީ ޓެސްޓުތައް ހެދުމަށް ނަގަންޖެހޭ ސާމްޕަލް ނެގުމުގެ ހިދުމަތުގެ އިތުރުން ކޮވިޑް19 އަށް ޓެސްޓު ކުރުމަށް ސާމްޕަލް ނެގުމާއި ބޭސް ސިޓީ އަށް ބޭސް ނަގައި ގެއަށް ގެންގޮސްދިނުމުގެ ހިދުމަތް ވެސްދެ އެވެ.\nޓްރީޓޮޕުން ގެއަށް ގޮސް ޓެސްޓްތައް ވެސް ހަދައިދޭނެ -- ފޮޓޯ/ ޓްރީޓޮޕް\nމިއީ ހޮސްޕިޓަލަށް ޒިޔާރަތްކޮށްގެން ފަރުވާ ހޯދަން ދަތި މީހުންނަށް ހާއްސަކޮށްގެން ތައާރަފު ކުރި ހިދުމަތަކަށް ވާއިރު، ހިދުމަތް ލިބިގަންނަން ބޭނުންވާ ފަރާތްތަކުން އެކަމަށް އެދުމުން ހޯމް ކެއާގެ ހިދުމަތް ޓްރީޓޮޕުން ހަމަޖައްސައިދޭނެ އެވެ.\nޓްރީޓޮޕް ހޮސްޕިޓަލުން ބުނީ ހޯމްކެއާގެ ހިދުމަތް ފޯރުކޮށްދެނީ ރައްކާތެރިކަމުގެ ފިޔަވަޅުތަކާއެކު ކަމަށެވެ. އެގޮތުން ހާއްސަ ސޭފްޓީ ޕްރޮޓޮކޯލްތަކެއް ކަނޑައަޅާފައިވާ ކަމަށާއި، ބަލިމީހާގެ ގެއަށް ޒިޔާރަތްކުރާ ސިއްހީ އެހީތެރިން ތިބޭނީ ޕީޕީއީ އަޅައިގެން ކަމަށެވެ. އަދި ސެނިޓައިޒޭޝަން އާއި ޓެމްޕަރޭޗާ މޮނީޓަރިން އަށްވެސް ހާއްސަ ގައިޑްލައިންތަކެއް އެކުލަވާލާ، އަމަލު ކުރަމުންދާނެ އެވެ.\nޓްރީޓޮޕްގެ ހޯމް ކެއާގެ ހިދުމަތް -- ފޮޓޯ/ ޓްރީޓޮޕް ހޮސްޕިޓަލް\nހޯމް ކެއާގެ ހިދުމަތް ފޯރުކޮށްދިނުމުގައި ހަރަކާތްތެރިވާނީ ތަޖުރިބާހުރި ސިއްހީ އެހީތެރިންނެވެ. އެންމެ ފަހުގެ ޓެކްނޮލަޖީ އާއި ކޮލެޓީ އަދި ރައްކާތެރި ހިދުމަތެއް ފޯރުކޮށްދިނުމަށް އަބަދު ވެސް ޓްރީޓޮޕުން މަސައްކަތް ކުރާކަމަށް އެ ހޮސްޕިޓަލުން ބުންޏެވެ.


Dhe ai ufulaa dhua kurumaai dhe ai nu ufulaa dhua kurun - Ihavan Online\nMar 19, 2021 08:52\nދެއަތް އުފުލައި ދުޢާކުރުމާއި ދެއަތް ނުއުފުލައި ދުޢާކުރުން\nދުޢާކުރުމުގައި ދެއަތް އުފުލާ ދުޢާކުރާނީ ކޮންއިރަކު ހެއްޔެވެ؟ އަދި ދުޢާކުރުމުގައި ދެއަތް ނޫފުލާ ދުޢާކުރަނީ ކޮން އިރަކު ހެއްޔެވެ؟ މިއީ ވަރަށް ގިނަ މީހުންނަށް އޮޅުން އަރާފައި އޮންނަ ކަމެކެވެ.\nދުޢާކުރުމަކީ އަޅުކަމެކެވެ. ކޮންމެ އަޅުކަމަކަށްވެސް ޞައްޙަ ދަލީލެއް އޮންނަންޖެހެއެވެ. އަތްއުފުލުން ޝަރީޢަތުގައި އައިސްފައިވަނީ ދުޢާއާ ގުޅިގެންނެވެ. ނުވަތަ ދުޢާގެ މަޙައްލުގައެވެ. އެއީ ދުޢާ، އެހެން އަޅުކަމެއްގެ ތެރެއަށް ވަދެފައިވާ ޙާލަތުގަ މެނުވީއެވެ. އެފަދަ ޙާލަތެއްގައި ދުޢާކުރާއިރު އަތް އުފުލާނަމަ އެކުރެވެނީ އެ އަޅުކަން ކުރަން ވާރިދުވެފައިވާ ކައިފިއްޔަތާ ޚިލާފަށެވެ. އެއީ މިސާލަކަށް ނަމާދުގައި، ޚުޠުބާގެ ތެރޭގައި، ޠަވާފުކުރުމުގެ ތެރޭގައި، އަދި ސަޢްޔުކުރުމުގެ ތެރޭގައި ދެ އަތް އުފުލައިގެން ދުޢާކުރުމެވެ.\nމިސާލަކަށް ނަމާދަށް ބަލާލާއިރު، ނަމާދުގައި އިސްތިފްތާޙުގެ ދުޢާ ކިޔާ އިރުގައްޔާއި، ރުކޫގައި ދުޢާކިޔާއިރު، އަދި ރުކޫން ތެދުވެ ދުޢާކިޔާއިރު، އަދި ދެސަޖިދަ ދެމެދު އިނދެ ދުޢާކުރާ އިރު، މި ހުރިހާ ވަޤުތުތަކުގައިވެސް މިކުރަނީ ދުޢާއެވެ. މި ޙާލަތްތަކުގައި ދުޢާކުރާ އިރު ދެއަތް އުފުލުން ވެގެންދާނީ ބިދުޢައިގެ ތެރެއިންނެވެ. އިމާމު މީހާ މިންބަރު މަތީގައި ދުޢާކުރާ އިރު އަތްއުފުލުންވެސް، ވާރޭ ވެއްސެވުމަށް އެދި ދުޢާކުރާއިރު މެނުވީ، ހިމެނިގެންދާނީ މިދެންނެވި ގޮތަށް ބިދުޢައިގެ ތެރެއިންނެވެ. ޠަވާފުކުރުމުގެ ތެރޭގައި އަދި ސަޢްޔު ކުރުމުގެ ތެރޭގައި ދުޢާކުރާއިރު އަތްއުފުލުންވެސް މިފަދައެވެ.\nދުޢާކުރާއިރު އަތް އުފުލުން ހުއްދަވެގެންވާކަމަށް ދަލީލުތަކުން ބާރުލިބޭ ޙާލަތްތަކުގައި ދުޢާކުރާއިރު އަތްއުފުލުމަކީ އެއްވެސް ޝައްކެތްނެތް ގޮތުގައި ހުއްދަކަމެކެވެ. ދެއަތް އުފުލުމުގެ މައްޗަށް ދަލީލެއް ނެތް ނަމަވެސް، އެ ދުޢާއަކީ އަޅުކަމެއްގެ ތެރޭގައި ކުރެވޭ ކަމެއް ނޫންނަމަ، އެ ހިމެނެނީ މުޠުލަޤު ދުޢާގެ ތެރޭގައެވެ. މިފަދަ ދުޢާތަކުގައި ދެއަތް އުފުލުމާމެދު އެއްވެސް މައްސަލައެއް ނެތެވެ.\nދުޢާކުރުމުގައި ދެއަތް އުފުލުން މަޝްރޫޢުވެގެން ވާކަމުގެ ދަލީލުތައް\nސަލްމާނު ރަޟިޔަﷲ ޢަންހު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n( إِنَّ رَبَّكُمْ تَبَارَكَ وَتَعَالَى حَيِيٌّ كَرِيمٌ يَسْتَحْيِي مِنْ عَبْدِهِ إِذَا رَفَعَ يَدَيْهِ إِلَيْهِ أَنْ يَرُدَّهُمَا صِفْرًا ) ، رواه أبو داود ( 1488 ) وصححه الشيخ الألباني في “صحيح أبي داود” (1320) .\n“ހަމަކަށަވަރުން ތިޔަބައިމީހުންގެ ރައްބު، މާތް މަތިވެރި އިލާހީ، ލަދުވެތިވެވޮޑިގަންނަވާ، ދީލަތިވަންތަ އިލާހެވެ. އެއިލާހުގެ އަޅާގެ ދެއަތް އެއިލާހުގެ ޙަޟްރަތަށް އުފުލައިފި ނަމަ ހުސްއަތާ އެދެއަތް ރައްދުކުރެއްވުމަށް އެއިލާހުގެ އަޅާގެ ކިބައިން އެއިލާހު ލަދުވެތިވެވޮޑިގަންނަވައެވެ.”\nއަބޫހުރައިރާ -ރަޟިޔަﷲ ޢަންހު- ގެ އަރިހުން އަލްއިމާމް މުސްލިމް ރިވާކުރެއްވި ޙަދީޘެއްގައިވެއެވެ.\n((إنَّ اللَّهَ طَيِّبٌ لَا يَقْبَلُ إلَّا طَيِّبًا، وَإِنَّ اللَّهَ تعالى أَمَرَ الْمُؤْمِنِينَ بِمَا أَمَرَ بِهِ الْمُرْسَلِينَ، فَقَالَ تَعَالَى: ﴿يَا أَيُّهَا الرُّسُلُ كُلُوا مِنْ الطَّيِّبَاتِ وَاعْمَلُوا صَالِحًا﴾، وَقَالَ تَعَالَى: ﴿يَا أَيُّهَا الَّذِينَ آمَنُوا كُلُوا مِنْ طَيِّبَاتِ مَا رَزَقْنَاكُمْ﴾\nثُمَّ ذَكَرَ الرَّجُلَ يُطِيلُ السَّفَرَ، أَشْعَثَ، أَغْبَر،َ يَمُدُّ يَدَيْهِ إلَى السَّمَاءِ: يَا رَبِّ! يَا رَبِّ! وَمَطْعَمُهُ حَرَامٌ، وَمَشْرَبُهُ حَرَامٌ، وَمَلْبَسُهُ حَرَامٌ، وَغُذِيَ بِالْحَرَامِ، فَأَنَّى يُسْتَجَابُ لِذَلِكَ؟!)) [رَوَاهُ مُسْلِمٌ]\nމާނައީ: “ހަމަކަށަވަރުން ﷲ އީ އެންމެ ރަނގަޅު ފަރާތެވެ. (އެބަހީ: އެންމެހާ އުނި ސިފަތަކުން ހުސްޠާހިރުވެވޮޑިގެންވާ އިލާހެވެ.) ރަނގަޅު އެއްޗެއް މެނުވީ، އެއިލާހު ޤަބޫލެއް ނުކުރައްވައެވެ. އަދި އެއިލާހު މުއުމިނުންނަށް އަމުރު ކުރައްވާފައިވަނީ، ރަސޫލުންނަށް އަމުރުކުރެއްވި ފަދައިންނެވެ. ފަހެ، ﷲ تعالى ވަޙީކުރެއްވިއެވެ. “އޭ ރަސޫލުންނޭވެ! ޙަލާލު ރަނގަޅު ތަކެތިން ތިޔަބައިމީހުން ފަރިއްކުޅުއްވާށެވެ. އަދި ޞާލިހު ޢަމަލުކުރައްވާށެވެ.” އަދިވެސް ﷲ تعالى ވަޙީކުރެއްވިއެވެ. “އޭ އިމާންވި މީސްތަކުންނޭވެ! ތިމަންއިލާހު ތިޔަބައިމީހުންނަށް ދެއްވި (ޙަލާލު) ރަނގަޅު ތަކެތިން ކައި އުޅޭށެވެ.”\nދެން އެއަށްފަހު، ދަތުރު ދިގުވެ، ބޯހިރަފުސްވެ، ގައި ކިލާވެފައިވާ މީހެއްގެ ވާހަކަ އެކަލޭގެފާނު ޒިކުރުކުރެއްވިއެވެ. އެމީހާ ދެއަތް މައްޗަށް ނަގައި ދުޢާކުރެއެވެ. “އޭ ތިމަންގެ ރައްބެވެ! އޭ ތިމަންގެ ރައްބެވެ!” އެހެނަސް އޭނާ ކަނީ ޙަރާމްތަކެއްޗެވެ. އަދި ބޮނީ ޙަރާމްތަކެއްޗެވެ. އަދި ލަނީ ޙަރާމް ފޭރާމެވެ. އަދި ހެދިބޮޑުވެފައިވަނީ ޙަރާމް ތަކެތިންނެވެ. ފަހެ އެފަދަ މީހެއްގެ ދުޢާ އިޖާބަވާނީ ކިހިނަކުން ހެއްޔެވެ؟!”رواه مسلم\nމި ޙަދީޘްތަކުން އެނގޭ ގޮތުގައި ދުޢާކުރާއިރު ދެއަތް އުފުލުމަކީ މަޝްރޫޢު ކަމެކެވެ.\nދުޢާކުރާއިރު ދެއަތް އުފުލުން ވާރިދުވެފައިވާ ބައެއް ޙާލަތްތައް\n1- އިމާމު މީހާ ޚުޠުބާ ކިޔާއިރު ފެނަށް އެދި ދުޢާކުރާނަމަ ޚަޠީބު މީހާ ދެއަތް އުފުލައި ދުޢާކުރުން – މި ޙާލަތުގައި އަޑުއަހަން ތިބޭ މީހުން ދެއަތް އުފުލާކަށް ނުޖެހޭނެއެވެ.\n2- ދަތުރެއްގެ މަތީގައި އުޅޭއިރު ދެއަތް އުފުލާ ދުޢާކުރުން\n3- ޤުނޫތު ނާޒިލާގައި: ނަވާޒިލްތަކުގައި (ދިމާވާ ބޮޑެތި ކާރިސާތަކުގައި) ޤުނޫތު ކިޔާ ނަމަ، އެންމެ ފަހު ރަކުޢަތުގައި ރުކޫޢުން ތެދުވުމަށް ފަހު އޭނާގެ ދެ އަތް އުފުލުން އޭނާއަށް ޝަރުޢުކުރެވިގެންވެ އެވެ. އެކަމުގެ ދަލީލަކީ މުސްލިމުންގެ ތެރެއިންވީ ޤާރީވެރިންނާ ދެކޮޅަށް އަނިޔާވެރިވީ ޤަބީލާތަކުގެ މައްޗަށް ބަދު ދުޢާ ކުރެއްވި ހިނދު ހަމަކަށަވަރުން ނަބިއްޔާ ޞައްލަﷲ ޢަލައިހި ވަސައްލަމަ ދެއަތްޕުޅު އުފުލެއްވުމެވެ. އަދި ހަމަ އެފަދައިން މައްކާ ފަތަޙަކުރެއްވުމުގެ ކުރިން ޤުރައިޝްގެ ކާފަރުންގެ މައްޗަށް ބަދު ދުޢާ ކުރެއްވި ހިނދު، އެންމެ ފަހު ރަކުޢަތުގައި ރުކޫޢުން ތެދުވެވަޑައިގަތުމަށް ދެއަތްޕުޅު އުފުއްލަވައި ދުޢާކުރެއްވިވެ.\n4- ވިތުރީގެ ޤުނޫތުގައި.\n5- ޖަމުރާތަކަށް ހިލަ އުކާ ނިންމާފައި ދުޢާ ކުރާ އިރު\n6- ސަޢުޔުކުރާ އިރު ބުރު ހަމަކޮށްފައި، ޞަފާ އަދި މަރުވާ ފަރުބަދަ މަތީ ހުރެ ދުޢާކުރާ އިރު\nދުޢާކުރާއިރު ދެއަތް އުފުލުން ވާރިދުވެފައި ނުވާ ބައެއް ޙާލަތްތައް\n1- ފަރުޟު ފަސްނަމާދުގެ ތެރޭގައި އަދި ފަހުގައި ދުޢާކުރާ ނަމަ އެ ޙާލަތުގައި ދެއަތް އުފުލުން\n2- ބަންގިއަށް ފަހު ބަންގި ގޮވާ ކިޔާ ހިނދު ދެއަތް އުފުލުން\n3- ވުޟޫ ދުޢާ ކިޔާ ހިނދު ދެއަތް އުފުލުން\n4- ހެނދުނާ ހަވީރުގެ ދުޢާތައް ކިޔާއިރު ދެއަތް އުފުލުން\nފަރުޟު އަދި ސުންނަތް ނަމާދުތަކުގެ ފަހުގައި ދެއަތް އުފުލައި ދުޢާކުރުން\nފަރުޟު ނަމާދުގެ ފަހުގައި ދުޢާކުރުން ދަންނައެވެ. ޢިލްމުވެރިންގެ ފަތުވާތަކަށް ބަލާއިރު ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުން އެކަލޭގެފާނު ފަރުޟު ނަމާދުތަކުގެ ފަހުގައި ދެއަތް އުފުލައި ދުޢާކުރެއްވިކަމަށް ޞައްޙަ ދަލީލެއް އައިސްފައި ނެތްކަމުން، އެކަން އެގޮތަށް ކުރުން ރަނގަޅު ނޫން ކަމަށް ފަތުވާދެއްވާފައިވެއެވެ. މިގޮތަށް ފަތުވާ ދެއްވާފައިވާ ޢިލްމުވެރިންގެ ތެރޭގައި ޝައިޚް ބިން ބާޒް ރަޙިމަހުﷲ އަދި ޝައިޚު ޢުޘައިމީން ރަޙިމަހުﷲ ހިމެނެއެވެ.\nސުންނަތް ނަމާދުގެ ފަހުގައި ދެއަތް އުފުލައި ދުޢާކުރުމުގައިވެސް ދާއިމީގޮތެއްގައި އަތް އުފުލުމަށް ވުރެ ބައެއް ފަހަރު އަތް އުފުލުން ރަނގަޅުކަމުގައި ޢިލްމުވެރިން ވިދާޅުވެއެވެ. مجموع فتاوى ومقالات للشيخ ابن باز6/ 124\n1- ދުޢާކުރުމުގައި ދެއަތް އުފުއްލެވިކަމަށް ޘާބިތުވާ މަޤާމުތަކުގައި ދެއަތް އުފުލުން- މިސާލަކަށް ޚުޠުބާ ކިޔާ މީހާ ފެނަށް އެދި ދަންނަވާއިރު ޚުޠުބާ ކިޔާ މީހާ ދެއަތް އުފުލުން، ވިތުރީގެ ޤުނޫތުގައި، ޤުނޫތު ނާޒިލާގައި …..\n2- ދުޢާކުރުމުގައި ދެއަތް އުފުއްލެވިކަމަށް ޘާބިތުނުވާ މަޤާމުތަކުގައި އަތް ނުއުފުލުން، މިސާލަކަށް ފަރުޟު ނަމާދު ތަކުގެ ފަހުގައި ދުޢާކުރާއިރު، ބަންގިއަށް ފަހު ދުޢާކުރާއިރު، ވުޟޫ ދުޢާ ކިޔާ ހިނދު، ހެނދުނާ ހަވީރުގެ ދުޢާތައް ކިޔާ އިރު…..\n3- އަޅުކަމެއްގެ ތެރޭގައި ނުހިމެނޭ، ޢާއްމު މުޠުލަޤު ދުޢާގައި ދެއަތް އުފުލައި ދުޢާކުރުން މިސާލަކަށް ހުކުރު ދުވަހު ޢަޞްރު ފަހުގައި ވާކަމަށް ބުނާ ދުޢާ އިޖާބަކުރެއްވުމުގެ ވަޤުތުގައި ނުވަތަ އެނޫންވެސް ދުޢާކުރަން ބޭނުންވެއްޖެ ކޮންމެ ހިނދެއްގައި އަތް އުފުލައި ދުޢާކުރުން\nالوعاء في رفع اليدين من كل دعاء ، الطاهر زياني الجزائري


ކޮވިޑް ޖެހިގެން އިތުރު މީޙަކު މަރުވެ މި ބަލީގައި ރާއްޖެއިން މަރުވި މީހުންގެ އަދަދު 10 އަކަށް – Haftha\nSat, 15 August, 2020, 4:14 pm\nކޮވިޑަށް ސާމްޕަލް ނަގާ ޓީމުން ހަރަކާތްތެރިވަނީ --- ފޮޓޯ/ އަވަސް\nކޮވިޑް ބަލި ޖެހިގެން އިތުރު ދިވެއްސެއް މަރުވެ މި ބަލީގައި ރާއްޖެއިން މަރުވި މީހުންގެ އަދަދު 10 އަރައިފިއެވެ. މި ބަލީގައި މީހަކު މަރުވިތާ 24 ގަޑިއިރުވެސް ނުވަނީސް މިރޭ މަރުވެފައިވަނީ އުމުރުން 92 އަހަރުގެ ދިވެއްސެކެވެ. އެޗްޕީއޭއިން ވިދާޅުވީ ދަރުމަވަންތަ ހޮސްޕިޓަލުގައި ފަރުވާދެމުންދަނިކޮށް މި މިހާ މަރުވެފައިވަނީ ބުދަދުވަހުގެރޭ 11:54 ގައެވެ.\nމި ބަލީގައި ރާއްޖޭގައި އެންމެ ފަހުން މީހަކު މަރުވެފައިވަނީ އިއްޔެ މެންދުރުއެވެ، އިއްޔެ މެންދުރު 1:50 އެހާކަންހާއިރު މަރުވެފައިވަނީ މި ބަލީގައި ފަރުވާދެމުން ދިޔަ އުމުރުން 43 އަހަރުގެ ޕިލިޕީންސްގެ ރައްޔިތެކެވެ.\nކޯވިޑްގައި ރާއްޖޭގައި މިހާތަނަށް ހަތަރު ދިވެއްސަކާއި6ބިދޭސީން ވަނީ މަރުވެފައެވެ. ބިދޭސީންގެ ތެރެއިން އެންމެ މީހަކު ފިޔަވާ ދެން ތިބި އެންމެނަކީވެސް ބަންގްލަދޭޝްގެ ރައްޔިތުންނެވެ.\nޓްރީޓޮޕްގައި ފަރުވާދެމުން ދިޔަ ތިން މީހަކު ހާލު ބޮޑުވެގެން ދަރުމަވަންތައް ހޮސްޕިޓަލަށް ބަދަލުކުރީ ހޯމަދުވަހުއެވެ. މީގެތެރެއިން ދެމީހުން މަރުވި އިރު އަނެއް މީހާގެވެސް ހާލު ސީރިއަސްކަމަށް އެޗްޕީއޭއިން ވަނީ ހާމަކޮށްފައެވެ.


Saafuthaahiruvaan kudhin shauguveri kuruvun!\nއިސްލާމް ދީނުގައި ސާފުތާހިރު ކަމަކީ ވަރަށް ބޮޑަށް ބާރުއަޅާފައިވާ ކަމެކެވެ. ފުރިހަމަ މުސްލިމަކަށް ވެވޭނީ އަހަރެމެން އުޅޭ މާހައުލާއި އަހަރެމެންގެ ހަށިގަނޑު ވެސް ސާފުތާހިރުކޮށް ބަހައްޓައިގެންނެވެ. ސާފުތާހިރު ކަމުގެ މުހިއްމުކަން ކުދިންނަށް ޅައުމުރުން ފެށިގެން ކިޔައިދިނުން ވަރަށް މުހިއްމެވެ. ކޮންމެ ދުވަހަކު ދެ ފަހަރު ދަތް އުނގުޅާށޭ، ރީތިކޮށް ގައި އުނގުޅައިގެން ފެންވަރައްޗޭ ކުދިން ގާތުގައި ބުންޏަސް، މިގޮތަށް އަމަލުކުރަން ޖެހެނީ ކީއްވެކަމާއި އެއިން ވާނެ ފައިދާ ކުދިންނަކަށް ނުވިސްނޭނެ އެވެ. އިންސާނީ ތަބީއަތް ހުންނަ ގޮތުން ލޯ މައްޗަށް ކަންކަން ފެނުމުންނާއި އަމިއްލައަށް ކަންކަން ތަޖުރިބާކުރެވުމުން އެކަމުން ލިބޭ އިބުރަތްތައް ދެނެގަންނަން ފަސޭހަވެގެން ދެއެވެ. އަދި ލިބޭ ފިލާވަޅު ސިކުނޑީގައި ފެސޭހަ ކަމާއެކު ރަނގަޅަށް ހަރުލައި އަށަގަނެ އެވެ. އެހެންކަމުން ސާފުތާހިރުކަމުގެ މުހިއްމުކަން ކުދިންނަށް ބުނެދިނުމަށް މި އުކުޅު ބޭނުންކޮށްލަމާ ހިނގާށެވެ.\nފުރަތަމަ ކަމަކަށް ދަތް އުނގުޅުން މުހިއްމުވަނީ ކީއްވެކަން ކުދިންނަށް ބުނެދެމާ ހެއްޔެެވެ؟\nކުކުޅު ބިހެއް ފެނުކައްކާލާށެވެ. އެއަށް ފަހު ކުޑަ ކޯކު ފުޅިއެއް ގަނެލާ ފުން ޓްރޭއެއްގެ ތެރެއަށް އޮއްސާލާށެވެ. މިޓްރޭ ތެރެއަށް ކައްކާލި ހުދު ހުދު ބިސް ތޮއްޓާއިއެކު ލާށެވެ. އަދި ހެނދުނުވަންދެން މިޓްރޭ މިގޮތަށް ބައިންދާލާށެެވެ.\nމި ބިސް ރަމްޒުކޮށްދެނީ ދަރިފުޅުގެ ދަތްތަކެވެ. ކޯކު ފުޅި ރަމްޒުކޮށްދެނީ ދަތް ނުއުނގުޅާ ނިދާ ކުއްޖާގެ ދަތްތަކުގައި ހަރުލާފައި ހުންނަ ކާއެއްޗެއްސާއި ޖަރާސީމެވެ. ހެނދުނުވާއިރު އެއްކަލަ ހުދު ހުދު ބިހުގެ ތޮށިގަނޑު އޮންނާނީ ކޯކުން ފޯވެގެން ކުލަ މިލާ، މުށިކުލައެއް އަރާފަ އެވެ. ކުދިންނަށް ބުނެދޭށެވެ. ދަތް ނުއުނގުޅުމުގެ ސަބަބުން ދަރިފުޅުގެ ދަތްތަކަށް ވާގޮތަކީ މިއީ އެެވެ. ދަރިފުޅުގެ ދަތްތަކަށް މިހެން ވާން ބޭނުން ހެއްޔެވެ؟ ބާ ބުރުހެއްގައި ކުޑަ ބޭސްކޮޅެއް ޖަހާލާފައި ދަރިފުޅު އަތަށް ދޭށެވެ. އަދި ބުރުސް ބޭނުން ކޮށްގެން ބިހުގެ ތޮށިގަނޑު ރަނގަޅަށް އުނގުޅާލުވާށެވެ. ބަލަ ބަލާ ހުއްޓާ ބިހުގެ ކުލަ އެއޮށް އަލިވަނީ އެވެ.\nދެން ބަލާލާންވީ ޖަރާސީމު ފެތުރޭ ގޮތުގެ މައްޗަށެވެ.\nޖަރާސީމު ފެތުރޭ ގޮތް ކުދިންނަށް ދައްކާލުމަށް ވަރަށް ފަސޭހަގޮތެއް އެބައޮތެވެ. ބޭނުންވާނީ ގްލިޓާ ކުނޑި (ޑިސްކޯ) ފުޅިއެވެ.\nމި ހަަރަކާތް ކުރިއަށް ގެންދިއުމަށް ދަރިފުޅު ގާތު އަތުތެރެއަށް ކިނބިއްސެއް އަޅާގޮތަށް އެކްޓްކޮށްލަން ބުނާށެވެ. އެއަށްފަހު ދަރިފުޅުގެ އަތުތެރެއަށް ގްލިޓާ ކުނޑިކޮޅެއް އަޅާލައިށެވެ. ވިދަ ވިދާ ހުންނަ މި ގްލިޓާ ރަމްޒު ކޮށްދެނީ ކިނބިހިއެޅި ވަގުތު އަތުގައި އުނގުޅުނު ޖަރާސީމެވެ.\nދެން ދަރިފުޅު އަތަށް ކޮންމެވެސް ކުޅޭ އެއްޗެއް ދޭށެވެ. ކުޅޭ ބުދުގައި އެއޮށް އުނގުޅުނީ ހުސް ޖަރާސީމެވެ. މަންމައާއި އަތާ އަތް ޖޯޑުކޮށް ސަލާމްކޮށްލާށެވެ. މަންމަ އަތުގައިވެސް އެއޮށް ޖަރާސީމު އުގުޅުނީއެވެ. ދޮރުގެ ތަޅުގައި ހިފާލާށެވެ. ތަޅުގައިވެސް ޖަރާސީމު އުނގުޅުނީއެވެ. ބައްޕަގައިގަ ބައްދާލީމާ ގަމީހުގައި ވެސް ހުސް އެ އުނގުޅުނީ ހުސް ޖަރާސީމެވެ.\nމިިއީ ޖަރާސީމު ފެތުރޭގޮތްކަން ކުދިންނަށް ކިޔާދޭށެވެ.\nއަވަހަށް ޖަރާސީމުތައް ފިލުވާލަން ސައިބޯނި ލައިގެން އަތްދޮވެލަމާ ހިނގާށެވެ. ސައިބޯނިލައިގެން އަތްދޮވެލުމުގެ މުހިއްމުކަން ވެސް މިފަހަރު ބުނެދޭންވާނީ ތަޚުލީލަކުންނެވެ.\nފުން ތައްޓަކަށް ފެން އަޅާލުމަށްފަހު އޭގެ ތެރެއަށް ހެޔޮވަރު ވަރެއްގެ އަސޭމިރުސްކޮޅެއް އަޅައިލާށެވެ. އަދި ތަށިދޮންނަން ބޭނުންކުރާ ޒާތުގެ "މާމާ" ފުޅިއެއް ތެރެއަށް ޝަހާދަތް އިނގިލި ކޮށްޕާލައި ރަނގަޅަށް އިނގިލި ވަށައިގެން މާމާ ސައިބޯނި ބޯކޮށް އުނގުޅާލާށެވެ.\nތަށީގައިހުރި އަސޭމިރުސް ރަމްޒުކޮށްދެނީ އަތުގައި އުނގުޅިފައިހުރި ޖަރާސީމުތަކެވެ. މާމާ ސައިބޯނި ރަމްޒުކޮށްދެނީ ރަނގަޅަށް ސައިބޯނި ލައިގެން އަތްދޮންނަ ދޮވުމެވެ. ސައިބޯނި އުނގުޅާފައި ހުރި އިނގިލި އަސޭމިރުސް ތަކުގެ މެދަށް ކުއްލިއަކަށް ގަނބާލާށެވެ. ތަށީގައި ހުރި އަސޭމިރުސްތައް ވަތުގުން އިނގިއްޔާއި ދުރަށް ފެނުތެރޭގައި ވިއްސައިގެން ދާނެއެވެ.\nފަހު ކަމެއްގެ ގޮތުން ކުދިންނާއި ދެން ވާހަކަ ދައްކާލަމާ ހެއްޔެވެ.\nއަހަރެމެންގެ ލޮބުވެތި ނަބިއްޔާ މުޙައްމަދުގެފާނު ސާފުތާހިރުކަމަށް ވަރަށް ލޯބިކުރެއްވިއެވެ. އެހެނީ އެއީ ﷲ ސުބުހާނަހޫ ވަތަޢާލާ ލޯބިވެވޮޑިގެންނަވާ ސިފައަކަށް ވީތީއެވެ. މުސްލިމުން ކޮންމެ ނަމާދެއްކުރުމުގެ ކުރިން ހަށިގަނޑުގެ ގުނަވަންތައް ދޮވެ، ވުޟޫވެސް ކުރެއެވެ.\nރަސޫލާގެ ސީރަތުގައިވާ ވާހަކައެއް ކިޔާލަދޭނަމެވެ. އެއްދުވަހަކު ބޯ ފުނާ ނާޅާ ވަރަށް ހަޑިކޮށް ހުރެ މީހަކު ނަމާދުކުރުމަށް މިސްކިތަށް އައެވެ. މިމީހާ ރަސޫލާއަށް ފެނިވަޑައިގަތުމުން. އަލުން ރީތިކޮށް ފުނާ އަޅައި ތާހިރުވެގެން މިސްކިތަށް އައުމަށް އިރުޝާދުދެއްވިއެވެ. އެހެންކަމުން މިސްކިތަށް ދާއިރު ވަރަށް ރީތިވެލައިގެން ދިއުމަށް ހާއްސަ ސަމާލުކަމެއް ދިނުމަށް ކުދިންނަށް ހަނދާން ކޮށްދޭށެވެ.


Chelsea ge coach akah Sarri gennanee\nކުޅިވަރު - ޗެލްސީގެ ކޯޗުގެ މަގާމު\nޗެލްސީގެ ކޯޗަކަށް ސައްރީ ގެންނަނީ\nއޭނާ ޗެލްސީއާއެކު ސޮއިކުރާނެ ކަމަށް ބެލެވެނީ ދެ އަހަރު ދުވަހުގެ އެއްބަސްވުމެއްގައި\nކ. މާލެ 27 މެއި 2018 | އާދީއްތަ 01:55 2,471\nމައުރީޒިއޯ ސައްރީ - އެމްޑީޕީ\nޗެލްސީގެ ކޯޗުގެ މަގާމަށް ނަޕޯލީގެ ކުރީގެ ކޯޗު މައުރީޒިއޯ ސައްރީ ގެންނަން އުޅޭ ކަމަށް މީޑިއާތަކުން ރިޕޯޓްކޮށްފިއެވެ.\nމީޑީއާތަކުން ރިޕޯޓްކޮށްފައިވާ ގޮތުގައި އަހަރަކު ފަސް މިލިއަން ޕައުންޑް ލިބޭ ގޮތަށް ޗެލްސީއާއެކު ސައްރީ ވަރަށް އަވަހަށް ކޮންޓްރެކްޓެއްގައި ސޮއިކުރާނެއެވެ. އޭނާ ޗެލްސީއާއެކު ސޮއިކުރާނެ ކަމަށް ބެލެވެނީ ދެ އަހަރު ދުވަހުގެ އެއްބަސްވުމެއްގައެވެ. ނަޕޯލީގެ ކޯޗުގެ މަގާމުން ސައްރީ ވަކިކުރި ނަމަވެސް ސައްރީގެ ރިލީސް ފީއެއްގެ ގޮތުގައި އަށް މިލިއަން ޕައުންޑް ޗެލްސީއިން ދައްކަން ޖެހެއެވެ. ނަޕޯލީގެ ކޯޗުގެ މަގާމަށް ސައްރީގެ ބަދަލުގައި ތަޖުރިބާކާރު ކޯޗު ކާލޯ އަންޗެލޯޓީ ވަނީ އައްޔަނުކޮށްފިއެވެ.\nޗެލްސީގެ ކޯޗުގެ މަގާމުގައި އަދިވެސް ހުރީ އެންޓޯނިއޯ ކޮންޓޭއެވެ. އެހެން ނަމަވެސް އޭނާ އެ މަގާމުން ވަކިކުރުމަށް ޗެލްސީގެ މެނޭޖްމަންޓުން ވަނީ ނިންމާފައެވެ. ޗެމްޕިއަނުންގެ ގޮތުގައި މިދިޔަ ސީޒަނާއި ޗެލްސީއިން ކުރިމަތިލި ނަމަވެސް އެ ޓީމު މި ނިމުނު ސީޒަން ނިންމާލީ ތާވަލުގެ ފަސްވަނައިގައި އޮވެގެންނެވެ. އެހެން ނަމަވެސް އެ ޓީމުން ވަނީ މި ސީޒަނުގެ އެފްއޭ ކަޕްގެ ފައިނަލްގައި މެންޗެސްޓާ ޔުނައިޓެޑް ބަލިކޮށް ތަށި އުފުލާލާފައެވެ.\nއުމުރުން 59 އަހަރުގެ ސައްރީ ވަނީ އޭނާގެ ކެރިއަރުގައި ނުވަ ޓީމަކަށް އިރުޝާދު ދީފައެވެ. މި ސީޒަން ނަޕޯލީއިން ނިންމާލީ ތާވަލުގެ ދެވަނަ މަގާމުގައި އޮވެގެންވާއިރު އެ ޓީމުން ވަނީ މި ސީޒަނުގައި 91 ޕޮއިންޓް 38 މެޗުން އެއްކޮށްފައެވެ. މިއީ އެކްލަބްގެ ތާރީހުގައި ވެސް އެންމެ ގިނައިން އެއްކުރި ޕޮއިންޓްގެ އަދަދަށްވާއިރު ނަޕޯލީ ވެގެންދިޔައީ 90 ޕޮއިންޓަށްވުރެ ގިނައިން ހޯދުމަށްފަހު ސެރީއޭގެ ޗެމްޕިއަންކަން ނުލިބުނު ފުރަތަމަ ޓީމަށެވެ. ހަމައެހެންމެ މިއީ ސައްރީގެ ކެރިއަރުގައި އޭނާ އެއް ޓީމަކަށް އެންމެ ގިނަ އަދަދަކަށް ޕޮއިންޓް ހޯދައިދިން ފަހަރެވެ.\nޗެލްސީގެ ކޯޗުގެ މަގާމަށް ސައްރީ ގެނައުމަށް އެ ޓީމުން މަސައްކަތް ކުރަމުން ދާއިރު ރަޝިއާގެ ޒެނިތު ސެއިންޓް ޕީޓަސްބާގުން ވެސް އޭނާ ހޯދުމަށް މަސައްކަތް ކުރަމުންދާ ކަމަށް ރިޕޯޓްތައް ބުނެއެވެ.\nސައްރީ ޗެލްސީގެ ކޯޗުކަމާ ހަވާލު ވެއްޖެނަމަ އޭނާގެ އެންމެ ބޮޑު މަސައްކަތަކަށް ވެގެންދާނީ ޔުއެފާ ޗެމްޕިއަންސް ލީގަށް އެ ޓީމު ކޮލިފައި ކޮށްދިނުމެވެ. ހަމައެހެންމެ އެ ޓީމުގެ ގިނަ ކުޅުންތެރިންތަކެއް ޓީމުގައި މަޑުކުރުވުމަކީ ވެސް ސައްރީގެ ޒިންމާއެކެވެ. އެގޮތުން އަލްވާރޯ މޮރާޓާ ހޯދުމަށް އިޓަލީގެ ޔުވެންޓަސް އަދި އޭސީ މިލާނުން މަސައްކަތްކުރަމުންދާއިރު އެޑެން ހަޒާޑް އަދި ކީޕަރު ތީބައު ކޯޓުވާ ހޯދުމަށް ސްޕެއިންގެ ރެއާލް މެޑްރިޑްއިން މަސައްކަތްކުރަމުންދާ ކަމަށް ރިޕޯޓްތައް ބުނެއެވެ.\nސައްރީއަކީ މިދިޔަ ސީޒަނުގައި ހޮވި އިޓާލިއަން ސެރީއޭގެ އެންމެ މޮޅު ކޯޗެވެ.


Khashoggi maraalumugai himeney kamah thuhumathu kurevey meehaku hayyaru kohffi – adduLIVE\nހަޝޮގްޖީ މަރާލުމުގައި ހިމެނޭ ކަމަށް ތުހުމަތު ކުރެވޭ މީހަކު ހައްޔަރުކޮށްފި\nDec 08, 2021, 11:49 އަބްދުﷲ ޔާމީން\nސައުދީ އަރަބިއްޔާގެ ނޫސްވެރިޔާ ޖަމާލް ހަޝޯގްޖީ މަރާލުމުގައި ބައިވެރިވިކަމަށް ތުހުމަތު ކުރެވޭ މީހަކު ފްރާންސުން ހައްޔަރު ކޮށްފިއެވެ.\nފްރާންސް ފުލުހުންގެ މަސްދަރަކާ ހަވާލާދީ ބޭރުގެ މީޑިއާތަކުން ރިޕޯޓްކޮށްފައިވާ ގޮތުގައި ސައުދިއަރަބިއްޔާއަށް ނިސްބަތްވާ ޚާލިދު އަދީހް އަލޮތައިބީ ހައްޔަރުކޮށްފައިވަނީ އަންގާރަ ދުވަހު ޕެރިހުގެ ޗާލްސް ޑި ގޯލް އެއާޕޯޓުންނެވެ.\nބެލެވޭގޮތުގައި މީނާއަކީ މިމަރުގެ މައްސަލައާ ގުޅިގެން ތުރުކީއިން ހޯދަމުންދާ ސައުދީގެ 26 މީހުންގެ ތެރޭގައި ހިމެނޭމީހެކެވެ. މިކަމާ ގުޅިގެން ސައުދީގެ އޮފިޝަލަކު ބުނެފައިވަނީ ހަޝޮގްޖީގެ މަރުގެ މައްސަލައިގައި ހިމެނޭ މީހުންގެ މައްޗަަށް ސައުދީގައި ކުށް ސާބިތުވެފައިވާކަމަށެވެ.\nއުމުރުން 33 އަހަރުގެ ސައުދީގެ ކުރީގެ ރޯޔަލް ގާޑު، ދަތުރުކުރަމުން ދިޔައީ އޭނާގެ އަމިއްލަ ނަމުގައި ކަމަށާއި އޭނާ ބަހައްޓާފައި ހުރީ ޖުޑީޝަލް ޑިޓެންޝަންގައި ކަމަށް ބޭރު މީޑިއާތަކުން ރިޕޯޓްކޮށްފައިވެއެވެ.\nސައުދީ އަރަބިއްޔާގެ ނޫސްވެރިޔާ ޖަމާލް ޚަޝޮގްޖީ މަރާލީ އެގައުމުގެ ބާރުގަދަ ވަލީ އަހުދު މުހައްމަދު ބިން ސަލްމާންގެ އަމުރަށްކަން އެމެރިކާއިން މިއަހަރު ކުރީކޮޅު ހާމަ ކުރި އިންޓެލިޖެންސް ރިޕޯޓެއްގައި ބުނެފައިވެއެވެ.\n2018 ވަނަ އަހަރު ހަޝޮގްޖީ މަރާލާފައިވަނީ ތުރުކީގެ އިސްތަންބޫލްގައި ހުންނަ ސައުދީގެ ކޮންސިއުލޭޓުގެ ތެރޭގައެވެ. ހަޝޮގްޖީ ސައުދީ ކޮންސިއުލޭޓަށް ގޮސްފައިވަނީ ލިޔުމެއް ހޯދުމަށެވެ. އެގޮތުން ކޮންސިއުލޭޓުގެ ތެރޭގައި ހަޝޮގްޖީގެ ހަށިގަނޑުގެ ގުނަވަންތައް ވަނީ ކޮށާލާފައެވެ.\nއެމެރިކާ ސަރުކާރުގެ ޑިރެކްޓަ އޮފް ނޭޝަނަލް އިންޓަލިޖެންސްގެ އޮފީހުން ނެރުނު ރިޕޯޓުގައި ބުނެފައިވަނީ ވަލީއަހުދު ރަހުން ދީފައި ވަނީ ހަޝޮގްޖީ ހައްޔަރު ކުރަން ނުވަތަ މަރާލުމަށް ކަމަށެވެ. މިއީ ހަޝޮގްޖީގެ މަރުގައި ވަލީއަހުދު ރޯލެއް ކުޅެފައިވާކަން އެމެރިކާ އިން ހާމަކުރި ފުރަތަމަ ފަހަރެވެ.\nއެ ރިޕޯޓުގައި ވަނީ ވަލީއަހުދުގެ އަމުރަށް މިކަން ކުރި ކަމަށް ބެލެވޭ ސަބަބުތަކުގެ ތެރޭގައި 2017 ވަނަ އަހަރުން ފެށިގެން ސައުދީގެ ނިންމުންތައް ނިންމުމުގައި އޭނާ އަށް އޮންނަ ބާރާއި، ހަޝޮގްޖީ މަރާލުމުގެ އޮޕަރޭޝަނުގައި ވަލީއަހުދުގެ އެޑްވައިޒަރަކާއި އަދި އޭނާގެ ބޮޑީގާޑުންގެ ޓީމުގެ މެމްބަރުން ހިމެނޭކަން ފާހަގަކޮށްފައިވެއެވެ.\nއެމެރިކާ އިން ނެރުނު މި ރިޕޯޓު ސައުދީން ވަނީ ބަލައިގަންނަން ދެކޮޅު ހަދާފައެވެ. އެގޮތުން އެގައުމުން ބުނީ އެ ރިޕޯޓަކީ ދޮގާއި އޮޅުވާލުމުން ފުރިފައިވާ ރިޕޯޓެއް ކަމަށް ސިފަކޮށްފައެވެ. މީގެކުރިން ވަލީއަހުދު ވެސް ވަނީ ހަޝޮގްޖީގެ މަރުގައި އޭނާގެ ދައުރެއް ނޯންނާނެ ކަމަށް ވިދާޅުވެފައެވެ.